Ettepanek: EUROOPA PARLAMENDI JA NÕUKOGU MÄÄRUS, millega nähakse ette põllumajandustoodete töötlemisel saadud teatavate toodetega kauplemise kord /* COM/2013/0106 final - 2013/0063 (COD) */





SISUKORD SELETUSKIRI............................................................................................................................ 4 1........... ETTEPANEKU TAUST................................................................................................ 4 2........... HUVITATUD ISIKUTEGA KONSULTEERIMISE JA MÕJU HINDAMISE TULEMUSED 10 3........... ETTEPANEKU ÕIGUSLIK KÜLG............................................................................ 11 4........... MÕJU EELARVELE................................................................................................... 12 5........... TÄIENDAV TEAVE................................................................................................... 12 EUROOPA PARLAMENDI JA NÕUKOGU MÄÄRUS, millega nähakse ette põllumajandustoodete töötlemisel saadud teatavate toodetega kauplemise kord........................................................................................... 13 I PEATÜKK REGULEERIMISESE, REGULEERIMISALA JA MÕISTED............................. 23 II PEATÜKK TÖÖDELDUD PÕLLUMAJANDUSTOODETE IMPORT................................ 24 I JAGU Importi käsitlevad üldsätted............................................................................................ 24 I alajagu Töödeldud põllumajandustoodete imporditollimaksud..................................................... 24 II alajagu Ovoalbumiini ja laktalbumiini import.............................................................................. 26 II JAGU Kaubavahetuse soodusrežiim........................................................................................ 28 II alajagu Imporditollimaksude vähendamine................................................................................ 28 II alajagu Tariifikvoodid.............................................................................................................. 30 III JAGU Kaitsemeetmed........................................................................................................... 32 IV JAGU Seestöötlemine............................................................................................................ 33 III PEATÜKK EKSPORT......................................................................................................... 35 I JAGU Eksporditoetused........................................................................................................... 35 II jagu Toetussertifikaadid........................................................................................................... 38 III jagu Ekspordiga seotud muud meetmed.................................................................................. 41 IV PEATÜKK IMPORDI JA EKSPORDI SUHTES KOHALDATAVAD MEETMED........... 41 V PEATÜKK VOLITUSTE DELEGEERIMINE JA KOMITEEMENETLUS........................... 44 VI PEATÜKK LÕPPSÄTTED.................................................................................................. 46 I LISA........................................................................................................................................ 47 II LISA...................................................................................................................................... 57 III LISA..................................................................................................................................... 74 IV LISA..................................................................................................................................... 76 V LISA...................................................................................................................................... 78 VI LISA..................................................................................................................................... 79 SELETUSKIRI 1. ETTEPANEKU TAUST (1) Ettepaneku põhjused ja eesmärgid A. Nõukogu ja parlamendi kavandatava määruse (EL), millega asendatakse töödeldud põllumajandustoodetega / I lisas nimetamata toodetega kauplemise kord, mis on praegu sätestatud nõukogu 30. novembri 2009. aasta määruses (EÜ) nr 1216/2009, millega nähakse ette põllumajandussaaduste töötlemisel saadud teatavate kaupadega kauplemise kord,[1] eesmärk on: · viia see vastavusse õigusliku kohustusega eristada komisjoni delegeeritud volitusi ja rakendamisvolitusi, mis võeti kasutusele Euroopa Liidu toimimise lepingu artiklitega 290 ja 291; · viia see vastavusse Euroopa Parlamendi ja nõukogu määrusega nr …/… [KOM(2010) 799 lõplik], millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid[2]. See määrus on kavandatav põllumajandusturgude ühine korraldus pärast määruse vastavusse viimist Lissaboni lepingu õiguslike nõuetega, mis on seotud komisjoni delegeeritud volituste ja rakendamisvolitustega; · viia see vastavusse Euroopa Parlamendi ja nõukogu määrusega nr …/… [KOM(2011) 626 lõplik], millega kehtestatakse põllumajandustoodete ühine turukorraldus[3]. See määrus on kavandatav põllumajandusturgude ühine korraldus pärast määruse kohandamist ühise põllumajanduspoliitika 2020. aasta eesmärkidega ja mitmeaastase finantsraamistikuga (2014–2020); · viia see vastavusse nõukogu määrusega [KOM(2011) 629 lõplik], millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed; · ajakohastada praeguse määruse (EÜ) nr 1216/2009 lisad ja lõimida rakendusmääruse (EÜ) nr 578/2010 I ja II lisa põhiõigusakti, võttes arvesse asjaolu, et määrusega (EL) nr …/… [KOM(2011) 626 lõplik] ei ole ette nähtud lisa, millega asendada määruse (EL) nr1234/2007 XX lisa; · viia ovoalbumiini ja laktalbumiini ühine kaubandussüsteem, mis on sätestatud nõukogu 7. juuli 2009. aasta määruses (EÜ) nr 614/2009 ovoalbumiini ja laktalbumiini ühise kaubandussüsteemi kohta,[4] vastavusse Lissaboni lepinguga ja selles sätestatud erinevusega delegeeritud volituste ja rakendamisvolituste vahel. Ratsionaliseerimise, harmoneerimise ja lihtsustamise eesmärgil tehakse ettepanek lõimida ovoalbumiini ja laktalbumiini (töödeldud põllumajandustooted, mis ei ole lisatud aluslepingu I lisasse ja mis ei kuulu põllumajandusturgude ühise korralduse alla) ühine kaubandussüsteem põllumajandussaaduste töötlemisel saadud teatavate kaupadega kauplemise korraga, mis on sätestatud määruses (EÜ) nr 1216/2009; · lihtsustada ja ajakohastada praegust õigusteksti, mis on kehtinud suuremate muudatusteta alates 1993. aastast hoolimata 2009. aastal toimunud kodifitseerimisest, et parandada selle loetavust ja arusaadavust ning luua selgem ja kindlam õiguslik alus rakenduseeskirjadele. Selguse ja lihtsustamise huvides on kõrvaldatud kattuvused teiste õigusaktidega, näiteks 12. oktoobri 1992. aasta määrusega (EÜ) nr 2913/1992, millega kehtestatakse ühenduse tolliseadustik,[5] 23. juuli 1987. aasta määrusega (EÜ) nr 2658/1987 tariifi- ja statistikanomenklatuuri ning ühise tollitariifistiku kohta[6] ja 22. oktoobri 2007. aasta määrusega (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)[7]; · luua kindel õiguslik raamistik vabakaubanduslepingutes sätestatud vähendatud imporditollimaksude ja impordikvootide haldamiseks ning eksporditoetussüsteemi haldamiseks ning kohandada tekst vabakaubanduslepingute ja eksporditoetustega seotud praeguste tavadega. B. Põllumajandusturgude ühise korralduse vastavusse viimine Lissaboni lepinguga hõlmab järgmist punkti: · põllumajandusturgude ühises korralduses ja töödeldud põllumajandustoodete kauplemise korras on samasuguseid sätteid vastavalt põllumajandustoodete ja töödeldud põllumajandustoodete impordi- või ekspordirežiimi kohta (näiteks: vähendatud imporditollimaksud, täiendavad imporditollimaksud, impordikvoodid, eksporditoetused, ekspordilitsentsid/toetussertifikaadid jne). Samuti antakse nende sätete alusel komisjonile rakendamisvolitused sarnastes küsimustes. Seetõttu tuleks mõlemad määrused viia Lissaboni lepinguga vastavusse ühtemoodi. C. Vastavusse viimine võimalustega, mis tekivad põllumajandusturgude ühises korralduses pärast 2013. aastat, võrrelduna praegu kehtivate õigustekstidega (määrus (EÜ) nr 1234/2007 ja määrus (EÜ) nr 1216/2009) hõlmab järgmist: · nõukogu määruse (EÜ) nr 1234/2007 XX lisas ja määruse nr …/… [KOM(2010) 799 lõplik] XVII lisas on nimekiri töödeldud toodetest, millele võib anda eksporditoetusi, kui nende valmistamisel kasutatud teatavaid põllumajandustooteid eksporditakse. Määruse (EL) nr …/… [KOM(2011) 626 lõplik] artikli 133 lõike 1 punktis b nähakse ette, et eksporditoetusi võib anda teatavatele põllumajandustoodetele, mida eksporditakse töödeldud kaupade kujul vastavalt määrusele (EÜ) nr 1216/2009. Seetõttu sätestatakse käesoleva määruse II lisas nimekiri I lisas nimetamata toodetest, millele võib anda eksporditoetusi. D. Kehtiva olukorra säilitamiseks sisaldab käesolev ettepanek järgmisi lisasid: (1) I lisas on nimekiri töödeldud põllumajandustoodetest ja sellega asendatakse kehtiv II lisa määruses (EÜ) nr 1216/2009; (2) II lisa on nimekiri I lisas nimetamata toodetest ja sellega asendatakse kehtiv II lisa 29. juuni 2010. aasta määruses (EÜ) nr 578/2010, millega rakendatakse nõukogu määrust (EÜ) nr 1216/2009 seoses teatavate aluslepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemiga ning nende toetussummade kinnitamise kriteeriumidega,[8] ja samuti XX lisa määruses (EÜ) nr 1234/2007; (3) III lisa on nimekiri põhitoodetest, mida kasutatakse I lisas nimetamata toodete tootmiseks, ja sellega asendatakse I lisa määruses (EÜ) nr 578/2010; (4) IV lisa on nimekiri töödeldud põllumajandustoodetest, mille suhtes võib kohaldada täiendavat imporditollimaksu, ja sellega asendatakse praegune III lisa määruses (EÜ) nr 1216/2009; (5) V lisa on nimekiri põllumajandustoodetest, mida kasutatakse töödeldud põllumajandustoodete tootmiseks, ja sellega asendatakse praegune I lisa määruses (EÜ) nr 1216/2009. E. Seega on asjakohane tunnistada kehtetuks määrus (EÜ) nr 1216/2009 ja määrus (EÜ) nr 614/2009. (2) Üldine taust A. Delegeeritud volitused ja rakendamisvolitused Euroopa Liidu toimimise lepingu artiklites 290 ja 291 sätestatakse selge erinevus ühelt poolt komisjonile delegeeritud volituste (võtta vastu muid kui seadusandlikke akte) ja teiselt poolt komisjonile antud volituste (võtta vastu rakendusakte) vahel: · Euroopa Liidu toimimise lepingu artikkel 290 võimaldab seadusandjal delegeerida komisjonile õiguse võtta vastu muid kui seadusandlikke akte, mis on üldkohaldatavad ja mis täiendavad või muudavad seadusandliku akti teatavaid mitteolemuslikke osi. Komisjoni poolt selle artikli alusel vastuvõetud õigusakte nimetatakse aluslepingus kasutatava terminoloogia kohaselt „delegeeritud õigusaktideks” (artikli 290 lõige 3). · Euroopa Liidu toimimise lepingu artikli 291 kohaselt võtavad liikmesriigid vastu kõik siseriikliku õiguse meetmed, mis on vajalikud liidu õiguslikult siduvate aktide rakendamiseks. Kõnealuste õigusaktidega saab komisjonile anda rakendamisvolitused, kui nende õigusaktide rakendamiseks on vaja ühtseid tingimusi. Komisjoni poolt selle artikli alusel vastuvõetud õigusakte nimetatakse aluslepingus kasutatava terminoloogia kohaselt „rakendusaktideks” (artikli 291 lõige 4). Kavandatav vastavusseviimine Euroopa Liidu toimimise lepingu artiklitest 290 ja 291 tulenevate uute nõuetega põhineb komisjoni olemasolevate, määruse (EÜ) nr 1216/2009 ja määruse (EÜ) nr 614/2009 kohaste õiguste hoolikal kvalifitseerimisel kas delegeeritud volitusteks või rakendamisvolitusteks, mida tehti tuginedes komisjoni praeguste õiguste alusel vastuvõetud rakendusmeetmetele. Selle tulemusel koostati ettepaneku projekt. Projektiga antakse seadusandjale õigus määrata kindlaks kauplemise korra olulised üksikasjad, mida kohaldatakse töödeldud põllumajandustoodete / I lisas nimetamata toodete suhtes. Kauplemise korra üldised suunised ja aluseks olevad üldpõhimõtted määrab seadusandja. Näiteks impordikvootide haldamise ja eksporditoetuste andmise eesmärgil määrab seadusandja kindlaks imporditollimaksude põllumajanduskomponendi vähendamise üldpõhimõtted. Samamoodi sätestab seadusandja toetussertifikaatide süsteemi loomise põhimõtted, eksporditoetuse määrade kehtestamise eeskirjade ja teabevahetuse põhielemendid. Vastavalt Euroopa Liidu toimimise lepingu artiklile 290 annab seadusandja komisjonile õiguse täiendada või muuta õigusakti teatavaid mitteolemuslikke osi. Komisjoni delegeeritud õigusaktiga võidakse seega määrata täiendavaid elemente, mis on vajalikud seadusandja poolt kehtestatud kauplemise korra nõuetekohaseks toimimiseks. Näiteks võtab komisjon vastu delegeeritud aktid, et kehtestada pärast toetussertifikaadi väljastamist tekkivad õigused (saada I lisas nimetamata toodetele eksporditoetust) ja kohustused (taotleda toetust I lisas nimetamata toodete eksportimisel) ning kui majanduslik olukord seda tingib, et täpsustada juhtumid, mille puhul ei ole sertifikaatide väljastamiseks tagatist vaja. Komisjonile antakse ka õigused viia kavandatava määruse lisad vastavusse kooskõlas Euroopa Liidu toimimise lepingu artikliga 218 sõlmitud või ajutiselt kohaldatavate rahvusvaheliste lepingutega. Sarnaselt delegeerib seadusandja komisjonile õigused võtta vastu asjakohaseid eeskirju, et tagada liidu kauplemise sooduskorra ja rahvusvaheliste kohustuste elluviimine ning hoida ära kaubanduse moonutamine. Vastavalt Euroopa Liidu toimimise lepingu artiklile 291 vastutavad seadusandja kehtestatud režiimi rakendamise eest liikmesriigid. Siiski on vaja tagada režiimi ühetaoline rakendamine liikmesriikides. Seepärast annab seadusandja komisjonile rakendamisvolitused kooskõlas Euroopa Liidu toimimise lepingu artikli 291 lõikega 2 seoses kauplemise korra rakendamise ühetaoliste tingimustega ja liikmesriikide rakendatavate kontrollide üldise raamistikuga. Neid volitusi tuleks teostada kooskõlas Euroopa Parlamendi ja nõukogu 16. veebruari 2011. aasta määrusega (EÜ) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes[9]. Käesoleva määruse rakendamiseks vajalike õigusaktide vastuvõtmiseks tuleks kasutada kontrollimenetlust, võttes arvesse, et kõnealused aktid on seotud ühise põllumajanduspoliitikaga, nagu on osutatud määruse (EL) nr 182/2011 artikli 2 lõike 2 punkti b alapunktis ii. Kauplemise korra tõhususe ja sujuva toimimise tagamiseks tuleks komisjonile anda ka volitused täita teatavaid haldus- ja juhtimisülesandeid seoses järgnevaga: imporditollimaksude tüüpiliste hindade ja käivituskoguste kindlaksmääramine ning täiendava imporditollimaksu taseme kindlaksmääramine; ovoalbumiini ja laktalbumiini impordilitsentside väljaandmise piiramine, tagasi lükkamine või peatamine; tariifkvootide saadaolevatest kogustest kinnipidamise ja kasutamata koguste ümberjaotamise tagamine; protsessi juhtimine eesmärgiga tagada, et seestöötlemiskorra raames saadaolevaid koguseid ei ületata ilma eelneva majandustingimuste analüüsita; toetussertifikaatide süsteemi kohandamise tehnilised meetmed, et hoida kulud eelarve piirides. B. Nõukogu volitused Euroopa Liidu toimimise lepingu artikli 43 lõike 3 kohaselt Euroopa Liidu toimimise lepingu artikli 43 lõikes 3 on sätestatud, et nõukogu võtab komisjoni ettepaneku põhjal vastu meetmed hindade ja maksude, toetuste ja koguseliste piirangute kehtestamise kohta. Kõnealune säte on erand Euroopa Liidu toimimise lepingu artikli 43 lõikest 2, mille kohaselt on nõutud seadusandliku tavamenetluse kasutamist, et kehtestada põllumajandusturgude ühine korraldus ja muud ühise põllumajanduspoliitika eesmärkide saavutamiseks vajalikud sätted. Samuti on see erand Euroopa Liidu toimimise lepingu artikli 270 lõikest 2, mille kohaselt on samamoodi nõutud seadusandliku tavamenetluse kasutamist, et võtta vastu meetmed, millega määratletakse ühise kaubanduspoliitika rakendamise raamistik. Erandina tuleb Euroopa Liidu toimimise lepingu artikli 43 lõiget 3 seepärast tõlgendada kitsendavalt, et seadusandja saaks rakendada oma seadusandlikke volitusi Euroopa Liidu toimimise lepingu artikli 43 lõike 2 ja artikli 207 lõike 2 kohaselt. See tähendab seda, et seadusandja reguleerib ühise põllumajanduspoliitika ja ühise kaubanduspoliitika põhielemente ja teeb poliitilisi otsuseid, mis kujundavad nende struktuuri ning määravad kindlaks nende vahendid ja mõju. Seepärast tuleks Euroopa Liidu toimimise lepingu artikli 43 lõikes 3 sätestatud erimenetlust kohaldada üksnes juhul, kui kõnealuses sättes osutatud asjaolu ei kuulu seadusandjale Euroopa Liidu toimimise lepingu artikli 43 lõike 2 ja artikli 207 lõike 2 kohaselt jäetud poliitilise põhiotsuste hulka. Kui selline asjaolu on lahutamatult seotud seadusandja poolt tehtava otsuse poliitilise sisuga, siis Euroopa Liidu toimimise lepingu artikli 43 lõiget 3 ei kohaldata. Seega põhineb ettepanek järgmistel põhimõtetel: – Ühise põllumajanduspoliitika ja ühise kaubanduspoliitika struktuuri ja põhielementide üle otsustab üksnes seadusandja. Näiteks peaks seadusandja pädevusse jääma määrusega (EÜ) nr 1216/2009 kehtestatud I lisas nimetamata toodete eksporditoetuse kava ja kõik selle elemendid (toetussertifikaadid, väikeeksportijate reserv), kuna need on lahutamatult seotud seadusandja kehtestatud kava sisu määratlusega ja selle piiridega. – Nõukogu võtab artikli 43 lõikes 3 osutatud hindade ja maksude, toetuste ja koguseliste piirangute kehtestamise meetmed, mis ei kuulu Euroopa Liidu toimimise lepingu artikli 43 lõike 2 reguleerimisalasse. Näiteks tuleks eksporditoetuse määrade kehtestamise üldpõhimõtted määrata kindlaks nõukogus Euroopa Liidu toimimise lepingu artikli 43 lõike 3 alusel. Seda arvestades tehakse ettepanek, et nõukogu võtab artikli 43 lõikes 3 osutatud toetusmäärade kehtestamise meetmed, mis ei kuulu Euroopa Liidu toimimise lepingu artikli 43 lõike 2 reguleerimisalasse. Euroopa Liidu toimimise lepingu artikli 43 lõige 3 on iseseisev alus õigusaktide vastuvõtmiseks nõukogus. Toetusmäärade kehtestamisel kohaldatakse Euroopa Liidu toimimise lepingu artikli 43 lõiget 3 ning selguse huvides on komisjon vastu võtnud eraldi nõukogu määruse ettepaneku toetuste kehtestamise kohta, mis sõnaselgelt osutab sellele sättele. Komisjon on õigeaegselt esitanud nõukogule ettepaneku (KOM(2011) 629 lõplik)[10], mis on ühine sellega, mida on vaja ühise turukorralduse ühtse määruse (EÜ) nr 1234/2007 Lissaboni lepinguga kohandamise kontekstis. C. Ühine põllumajanduspoliitika pärast 2013. aastat Euroopa Parlamendi ja nõukogu määruse (EÜ) nr …/… ettepaneku [KOM(2011) 626 lõplik] eesmärk on võtta vastu põllumajandusturgude ühine korraldus, mis on seotud ühise põllumajanduspoliitikaga pärast 2013. aastat ja mitmeaastase finantsraamistikuga (2014–2020). Praegu toimuvad selle teema üle pikad ja põhjalikud arutelud nõukogus ja parlamendis. Euroopa Parlamendi ja nõukogu kavandatav määrus tugineb uue, pärast 2013. aastat toimima hakkava ühise turukorralduse ettepaneku ning praeguse töödeldud põllumajandustoodete / I lisas nimetamata toodetega kauplemise korra õiguslikus korras tehtavatele vajalike kohanduste põhjalikule analüüsile, et säilitada kehtivat olukorda. Seega viiakse nimekiri I lisas nimetamata toodetest, millele võib anda eksporditoetusi (määruse (EÜ) nr 1234/2007 XX lisa), KOM(2010) 799 lõplik XVII lisa), põllumajandusturgude ühise korralduse alt määruse alla, millega kehtestatakse teatavate põllumajandustoodete töötlemisel saadud toodete suhtes kohaldatav kauplemiskord. (3) Kooskõla Euroopa Liidu muude põhimõtete ja eesmärkidega Ettepanek on kooskõlas ühise põllumajanduspoliitikaga ja ühise kaubanduspoliitikaga. Ettepanek on kooskõlas ettepanekuga viia ühise turukorralduse ühtne määrus (EÜ) vastavusse Lissaboni lepinguga (KOM(2010) 799 lõplik). Ettepanek on kooskõlas pärast 2013. aastat kehtima hakkkava ühise põllumajanduspoliitikaga ja eelkõige ettepanekuga viia ühise turukorralduse ühtne määrus (EÜ) nr …/… [KOM(2010) 799 lõplik] vastavusse pärast 2013. aastat kehtima hakkava ühise põllumajanduspoliitikaga (KOM(2011) 626 lõplik). Ühtsuse tagamiseks ja õigusliku lünga vältimiseks tuleb käesolev ettepanek viia vastavusse arutelude tulemustega, mis toimuvad nõukogus ja parlamendis ettepanekute (KOM(2010) 799 lõplik ja KOM(2011) 626 lõplik) üle. Ettepaneku on samuti kooskõlas liidu tollialaste õigusaktidega ja eelkõige nõukogu 12. oktoobri 1992. aasta määrusega (EÜ) nr 2913/92, millega kehtestatakse ühenduse tolliseadustik ja nõukogu 23. juuli 1987. aasta määrusega (EÜ) nr 2658/87 tariifi- ja statistikanomenklatuuri ning ühise tollitariifistiku kohta. Viimased kaks määrust viiakse samuti vastavusse Lissaboni lepinguga. Seega tuleb pärast nende määruste tekstide lõplikku vastuvõtmist ettepanekut vastavalt kohandada. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED (1) Konsulteerimine huvitatud isikutega Liikmesriike teavitati ja kaasati ekspertrühmade abil. (2) Eksperdiarvamuste kogumine ja kasutamine Huvitatud isikute ega välisekspertidega ei olnud vaja konsulteerida, kuna ettepanek viia määrus (EÜ) nr 1216/2009 vastavusse Lissaboni lepinguga on institutsioonidevaheline küsimus, mis on seotud kõigi nõukogu määrustega. Sama kehtib vastavusseviimisel ühise, pärast 2013. aastat kehtima hakkava põllumajanduspoliitikaga ja uue finantsraamistikuga (2014–2020), mis tehniliselt langeb kokku uue ühise turukorralduse ühtse määruse (EÜ) nr …/… [KOM(2011) 626 lõplik] vastuvõtmisega. (3) Mõju hindamine Mõju hindamiseks puudub vajadus, kuna ettepanek viia määrus (EÜ) nr 1216/2009 vastavusse Lissaboni lepinguga on institutsioonidevaheline küsimus, mis on seotud kõigi nõukogu määrustega, ja vastavusseviimine uue ühise turukorralduse ühtse määrusega tuleneb uuest, pärast 2013. aastat kehtima hakkavast põllumajanduspoliitikast ja uuest finantsraamistikust (2014–2020). 3. ETTEPANEKU ÕIGUSLIK KÜLG (1) Kavandatud meetme kokkuvõte 1. Määruses (EÜ) nr 1216/2009 määrata kindlaks komisjoni delegeeritud volitused ja rakendamisvolitused ning kehtestada asjaomaste aktide vastuvõtmiseks vastav menetlus ja teha seda samal ajal, kui toimub põllumajandusturgude ühise korralduse vastavusse viimine Lissaboni lepinguga (KOM(2010) 799 lõplik). 2. Määrus (EÜ) nr 1216/2009 viia vastavusse uue ühise turukorralduse ühtse määrusega [KOM(2011) 626 lõplik], arvestades ühist põllumajanduspoliitikat pärast 2013. aastat ja uut finantsraamistikku (2014–2020). 3. Lõimida ovoalbumiini ja laktalbumiini ühine kaubandussüsteem (määrus (EÜ) nr 614/2009) töödeldud põllumajandustoodete kauplemise korraga (määrus (EÜ) nr 1216/2009). (2) Õiguslik alus Euroopa Liidu toimimise lepingu artikli 43 lõige 2 ja artikli 207 lõige 2. (3) Subsidiaarsuse põhimõte Kaubanduspoliitika kuulub eranditult liidu pädevusse – seega saab vaid liit, mitte liikmesriigid eraldi, võtta vastu kaubandusküsimusi käsitlevaid õigusakte. Põllumajanduspoliitika on ELi ja liikmesriikide jagatud pädevuses. See tähendab, et kui liit ei ole ühes valdkonnas õigusakte vastu võtnud, säilitavad liikmesriigid oma pädevuse. Käesoleva ettepaneku eesmärk on viia määrused (EÜ) nr 1216/2009 ja (EÜ) nr 614/2009 vastavusse Lissaboni lepinguga kehtestatud uute nõuetega ja uue ühise põllumajanduspoliitikaga (pärast 2013. aastat), ning seega ei mõjutata liidu senist lähenemisviisi. (4) Proportsionaalsuse põhimõte Ettepanek vastab proportsionaalsuse põhimõttele, mille kohaselt peab iga otsus ja meede tuginema õiglasele hinnangule ja huvide tasakaalustatusele ning samuti vahendite mõistlikule valikule. (5) Õigusakti valik Kavandatud õigusakt: Euroopa Parlamendi ja nõukogu määrus. Muud meetmed ei oleks asjakohased järgmisel põhjusel: otsene kohaldamine on tingitud ühise põllumajanduspoliitika ja ühise kaubanduspoliitika olemusest ja nende juhtimise tingimustest ning on ühise põllumajanduspoliitika ja ühise kaubanduspoliitika õigusaktide lahutamatu osa. 4. MÕJU EELARVELE Käesoleva meetmega ei kaasne täiendavaid liidu kulusid. 5. TÄIENDAV TEAVE Ettepanekuga muudetakse arusaadavamaks ja paremini jälgitavaks õigusakt, millega kehtestatakse põllumajandustoodete töötlemisel saadud teatavate toodetega kauplemise kord. Sellega luuakse ühtne õiguslik alus rakendusmääruste jaoks ning viiakse tekst vastavusse kehtivate komisjoni sätetega, näiteks lisades sätte, mille alusel on võimalik avada impordikvoote ja neid hallata. Lisaks kõrvaldatakse praegusest õigusakti tekstist ebatäpsused, näiteks määruse (EÜ) nr 1216/2009 artiklis 14 osutatakse komisjoni rakendusmäärusele (EÜ) nr 1460/96, samas kui määruses (EÜ) nr 1460/96[11] on õiguslikuks aluseks määrus (EÜ) nr 1216/2009. 2013/0063 (COD) Ettepanek: EUROOPA PARLAMENDI JA NÕUKOGU MÄÄRUS, millega nähakse ette põllumajandustoodete töötlemisel saadud teatavate toodetega kauplemise kord EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 ja artikli 207 lõiget 2, võttes arvesse Euroopa Komisjoni ettepanekut, olles edastanud õigusakti eelnõu riikide parlamentidele, võttes arvesse Euroopa Majandus- ja Sotsiaalkomitee arvamust[12], toimides seadusandliku tavamenetluse[13] kohaselt ning arvestades järgmist: (1) Nõukogu 30. novembri 2009. aasta määrust (EÜ) nr 1216/2009, millega nähakse ette põllumajandussaaduste töötlemisel saadud teatavate kaupadega kauplemise kord,[14] ja nõukogu 7. juuli 2009. aasta määrust (EÜ) nr 614/2009 ovoalbumiini ja laktalbumiini ühise kaubandussüsteemi kohta[15] tuleb pärast Lissaboni lepingu jõustumist kohandada eelkõige seetõttu, et lepinguga kehtestati erinevus komisjoni õiguste vahel võtta vastu delegeeritud akte ja rakendusakte. Olemasoleva teksti selguse ja läbipaistvuse suurendamiseks on vaja teha täiendavaid kohandusi. (2) Siiani on aluslepinguga ettenähtud ühise põllumajanduspoliitika peamiseks õigusaktiks olnud nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)[16]. (3) Ühise põllumajanduspoliitika reformi raames tuleb alates 1. jaanuarist 2014 asendada määrus (EL) nr 1234/2007 Euroopa Parlamendi ja nõukogu määrusega (EL) nr …/… [KOM(2011) 626 lõplik][17]. Määrus (EÜ) nr 1216/2009 ja määrus (EÜ) nr 614/2009 tuleks kohandada nimetatud määrust arvesse võttes, et säilitada kolmandate riikidega sõlmitud kauplemise kord nii põllumajandustoodete kui ka põllumajandustoodete töötlemisel saadud teatavate toodete osas. (4) Teatavaid põllumajandustooteid kasutatakse nii töödeldud põllumajandustoodete kui ka aluslepingu I lisas nimetamata toodete („I lisas nimetamata tooted”) tootmiseks. Kuna põllumajandustoodete hankekulud liidus ja maailmaturul on erinevad, on vaja ühise põllumajanduspoliitika ning ühise kaubanduspoliitika alusel võtta meetmed, mis arvestaksid selliste toodetega kauplemise mõju aluslepingu artikli 39 eesmärkide saavutamisele ning aluslepingu artikli 43 rakendamiseks võetud meetmete mõju selliste toodete ja kaupade majanduslikule seisundile. (5) Euroopa Liidus tehakse vahet aluslepingu I lisas nimetatud põllumajandustoodete ja samas lisas nimetamata töödeldud põllumajandustoodete vahel, et võtta arvesse liidu põllumajanduse ja toiduainetetööstuse erinevat olukorda. Samasugust erinevust ei pruugi esineda kolmandates riikides, kellega liit sõlmib lepinguid. Seega tuleks ette näha, et aluslepingu I lisas nimetamata töödeldud põllumajandustoodete suhtes kohaldatavaid eeskirju saaks kohaldata teatavate samas lisas nimetatud põllumajandustoodete suhtes, kui rahvusvahelistes lepingutes on need kaks tooteliiki sätestatud ühena. (6) Selleks et vältida või kõrvaldada teatavate töödeldud põllumajandustoodete impordist tulenevat kahjulikku mõju liidu turul ja ka negatiivset mõju ühise põllumajanduspoliitika tulemuslikkusele, peaks selliste toodete impordi puhul olema võimalus teatavate tingimuste täitmise korral kohaldada täiendavat tollimaksu. (7) Ovoalbumiin ja laktalbumiin on töödeldud põllumajandustooted, mida ei ole nimetatud aluslepingu I lisas. Harmoneerimise ja lihtsustamise eesmärgil tuleks määruses (EÜ) nr 614/2009 kehtestatud ovoalbumiini ja laktalbumiini ühine kaubandussüsteem lõimida kauplemise korraga, mida kohaldatakse põllumajandustoodete töötlemisel saadud teatavate toodete suhtes. Pidades silmas asjaolu, et mune võib suures osas asendada ovoalbumiiniga ja teataval määral laktalbumiiniga, peaks ovoalbumiini ja laktalbumiini kauplemise kord vastama munadega kauplemise korrale. (8) On tarvis kehtestada põhieeskirjad, mis reguleerivad töödeldud põllumajandustoodete ja põllumajandustoodete töötlemisel saadud I lisas nimetamata toodetega kauplemise korda. Samuti on vajalik näha ette vähendatud imporditollimaksu ja tariifikvootide määramine ning eksporditoetuste andmine nende põhieeskirjade alusel. Nendes eeskirjades ja sätetes tuleks arvesse võtta imporditollimaksudele ja eksporditoetustele seatud piiranguid, mis tulenevad kohustustest, mille EL on endale võtnud WTO lepingute ning kahepoolsete lepingute alusel. (9) Kuna ovoalbumiini ja laktalbumiini turg on tihedalt seotud munaturuga, peaks olema võimalik ovoalbumiini ja laktalbumiini importimisel nõuda impordilitsentsi esitamist ning peatada ovoalbumiini ja laktalbumiini seestöötlemine, kui ovoalbumiini ja laktalbumiini seestöötlemise kord häirib või võib häirida liidu turgu. Ovoalbumiini ja laktalbumiini impordilitsentside väljaandmiseks ning litsentsitud toodete vabasse ringlusse lubamiseks võib kehtestada nõuded toote päritolu ja lähtekoha kohta. (10) Selleks, et võtta arvesse kaubanduse ja turu arengut, ovoalbumiini ja laktalbumiini turu või munaturu vajadusi ning ovoalbumiini ja laktalbumiini impordi üle peetavat järelevalvet, tuleks komisjonile aluslepingu artikli 290 kohaselt anda õigus võtta vastu delegeeritud akte seoses järgnevaga: muuta kohustuslikuks impordilitsentsi esitamine ovoalbumiini ja laktalbumiini importimisel kavatsusega need vabasse ringlusse lasta; määratleda impordilitsentsiga kaasnevad õigused ja kohustused ning õiguslikud tagajärjed; määrata kindlaks impordi- või ekspordikohustuse lubatud kõikumine; kehtestada eeskirjad päritoluriigi ja lähtekoha märkimise kohta juhtudeks, kui see on kohustuslik; sätestada, et impordilitsentsi väljaandmiseks või toote vabasse ringlusse lubamiseks tuleb esitada kolmanda riigi või asutuse välja antud dokument, millega tõendatakse muu hulgas toodete päritolu, ehtsust ja kvaliteediomadusi; kehtestada impordilitsentsi üleandmise suhtes kohaldatavad eeskirjad; kehtestada eeskirjad impordilitsentsisüsteemi usaldusväärsuse ja tõhususe kohta; sätestada liikmesriikide vaheline konkreetse haldusabi osutamine, kui seda on vaja pettuse ja rikkumiste ärahoidmiseks või nendega tegelemiseks; määrata kindaks sellised olukorrad, mille puhul ei nõuta impordilitsentsi esitamist ja mille puhul ei nõuta tagatise esitamist; kehtestada eeskirjad seoses horisontaalsete sätete kohaldamisega põllumajandustoodete impordilitsentside suhtes ning tagatisega seotud horisontaalsete eeskirjade kohaldamisega ovoalbumiini ja laktalbumiini impordilitsentside suhtes. (11) Aluslepingu I lisas nimetamata teatavaid töödeldud põllumajandustooteid saadakse kasutades ühise põllumajanduspoliitikaga hõlmatud põllumajandustooteid. Seepärast peavad selliste töödeldud põllumajandustoodete impordile kohaldatavad tollimaksud korvama ühelt poolt nende toodete tootmiseks kasutatud põllumajandussaaduste maailma- ja liidu turu hinnavahe ning teiselt poolt tagama asjaomase töötleva tööstuse konkurentsivõime. (12) Liidu kaubanduspoliitika raames ja teatavate sooduslepingute alusel vähendatakse töödeldud põllumajandustoodete imporditollimaksu põllumajanduskomponenti, mis võib viia imporditollimaksu järk-järgulise kaotamiseni. Vähenduste kehtestamisel tuleks võtta arvesse soodusrežiimita kaubavahetuse korral kohaldatavaid tollimaksu põllumajanduskomponente. (13) Imporditollimaksu põllumajanduskomponent peaks korvama kõnealuste töödeldud põllumajandustoodete tootmisel kasutatud põllumajandustoodete maailmaturuhinna ja liidu turu hinna vahe. Seetõttu on vaja säilitada tihe side töödeldud põllumajandustoodete ja töötlemata kujul imporditud põllumajandustoodete suhtes kohaldatava imporditollimaksu põllumajanduskomponendi arvestamise vahel. (14) Selleks et rakendada rahvusvahelisi lepinguid, milles sätestatakse töödeldud põllumajandustoodete suhtes kohaldatava imporditollimaksu vähendamine või järk-järguline kaotamine, tuginedes konkreetsetele põllumajandustoodetele, mida on kasutatud või käsitletakse kasutatuna töödeldud põllumajandustoodete tootmisel, tuleks komisjonile aluslepingu artikli 290 kohaselt anda õigus võtta vastu teatavaid õigusakte, milles kehtestatakse konkreetsete kasutatuna käsitletavate põllumajandustoodete nimekiri; milles kehtestatakse samaväärsed kogused ja eeskirjad muude kui kasutatuna käsitletavate põllumajandustoodete koguste konverteerimiseks samaväärseteks nimetatud konkreetsete põllumajandustoodete kogustega; milles nähakse ette vähendatud põllumajanduskomponendi ja vähendatud täiendavate tollimaksude arvutamiseks vajalikud elemendid ja kehtestatakse arvutusmeetodid; milles kehtestatakse asjaomased nõuded dokumentidele ja nähakse ette tähtsusetud summad, mille puhul vähendatud põllumajanduskomponendid ning suhkru ja jahu täiendavad tollimaksud võrdsustatakse nulliga. (15) Importimisel kohaldatavaid tariifseid soodustusi võib teha asjaomaste toodete piiramatutele kogustele või piiratud kogustele, kui nende suhtes kohaldatakse tariifikvoote. Kui teatavate sooduslepingute alusel tehakse tariifikvootide piires tariifseid soodustusi, peaks kvoodid avama ja neid haldama komisjon. Praktilistel põhjustel on oluline, et imporditollimaksu mittepõllumajandusliku komponendi haldamine toodete puhul, mille tariifsed soodustused on kokku lepitud, toimub samade eeskirjad alusel kui põllumajanduskomponendi haldamine. (16) Kuna ovoalbumiini ja laktalbumiini turg on tihedalt seotud munaturuga, tuleks ovoalbumiini ja laktalbumiini tariifseid kvoote avada ja hallata sarnaselt munaturu omadele vastavalt määrusele (EL) nr .../... [KOM(2011) 626 lõplik]. Vajaduse korral peaks haldusmeetodiga võtma arvesse liidu turu tarnevajadusi ja vajadust säilitada tasakaal ning see peaks põhinema varem kasutatud meetoditel, unustamata seejuures WTO lepingutest tulenevaid õigusi. (17) Selleks, et tagada ettevõtjatele võrdne juurdepääs turule ja nende võrdne kohtlemine, et arvestada liidu turu tarnevajadusi ja et säilitada turu tasakaal, tuleks komisjonile aluslepingu artikli 290 kohaselt anda õigus võtta vastu teatavaid õigusakte, milles nähakse ette tingimused, mida tuleb täita avalduse esitamisel tariifikvootide raames, ja sätted, mis on seotud õiguste üleandmisega tariifikvootide piires; milles nähakse ette, et tariifikvootide süsteemis osalemiseks tuleb esitada impordilitsents ja tagatis; ning milles nähakse ette sätted tariifikvootide suhtes kohaldatavate tõendavate dokumentide, nõuete ja piirangute kohta. (18) Töötlevate tööstuste nõudlust põllumajanduslike toormaterjalide järele ei ole konkurentsitingimustes alati võimalik katta täielikult liidu toormaterjalidega. Nõukogu 12. oktoobri 1992. aasta määrusega (EMÜ) nr 2913/92, millega kehtestatakse ühenduse tolliseadustik,[18] arvatakse kaubad seestöötlemise korra alla tingimusel, et komisjoni 2. juuli 1993. aasta määrusega (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik)[19] määratletud majandustingimused on täidetud. Selgelt määratletud tingimustel võib lugeda majandustingimused täidetuks, et arvata põllumajandustoodete teatavad kogused seestöötlemise korra alla. Need kogused tuleb määrata kindlaks pakkumise tasakaalu alusel. Liikmesriikides välja antavate seestöötlemise sertifikaatide süsteemi abil tuleb tagada olemasolevatele kogustele juurdepääs, ettevõtjate võrdne kohtlemine ning selgus. (19) Seestöötlemise korra mõistliku ja tõhusa haldamise tagamiseks ning võttes arvesse olukorda asjaomaste kaupade liidu turul ning töötleva tööstuse vajadusi ja tavasid tuleks komisjonile aluslepingu artikli 290 kohaselt anda õigus võtta vastu teatavaid õigusakte, milles määratakse kindlaks nimekiri konkreetsetest põllumajandustoodetest, millele võib anda seestöötlemise sertifikaadi; milles sätestatakse tingimused ja toetuskõlblikkuse nõuded, mida ettevõtja peab täitma seestöötlemise sertifikaadi taotluse esitamisel, ning seestöötlemise sertifikaadiga kaasnevad õigused ja õiguslikud tagajärjed; millega kehtestatakse sätted õiguste üleandmise kohta ettevõtjate vahel ja tõendavate dokumentide kohta; ning millega kehtestatakse seestöötlemise sertifikaatide süsteemi usaldusväärsuse ja tõhususe tagamiseks vajalikud eeskirjad. (20) Euroopa Liidu WTO kohustustega seatud piirides tuleb kehtestada kord selliste põllumajandussaaduste ekspordi toetamiseks, mida kasutatakse aluslepingu I lisas nimetamata toodete tootmiseks, et hinnad, millega mainitud kaupade tootjad ühise põllumajanduspoliitika tulemusena on sunnitud oma tarneid hankima, ei toimiks karistusena. Selliste toetustega võib katta ainult hinnavahe, mis põllumajandustoodetel on liidu turul ja maailmaturul. Selline kord tuleks seega kehtestada osana põllumajandustoodete töötlemisel saadud teatavate toodetega kauplemise korrast. (21) Tuleks kehtestada nimekiri toetuskõlblikest I lisas nimetamata toodetest, võttes arvesse mõju, mida tuleneb nende tootmisel kasutatud põllumajandustoodete hindade erinevusest liidu turul ja maailmaturul, ja vajadust seda erinevust kas täielikult või osaliselt tasakaalustada, et hõlbustada I lisas nimetamata toodetes kasutatud asjaomaste põllumajandustoodete eksporti. (22) Tuleb tagada, et eksporditoetust ei anta vabasse ringlusse lubatud imporditud I lisas nimetamata toodetele, mis reeksporditakse, eksporditakse pärast töötlemist või lisatakse teiste I lisas nimetamata toodete koostisesse. Tuleb tagada, et toetust ei anta imporditud teraviljale, riisile, piimale ega piimatoodetele või munadele, mis on lubatud vabasse ringlusse ja eksporditakse pärast töötlemist või lisamist I lisas nimetamata toodete koostisesse. (23) I lisas nimetamata toodetena eksporditud põllumajandustoodete eksporditoetuste määrad tuleks kindlaks määrata vastavalt samadele eeskirjadele ja samale korrale ning kooskõlas sama menetlusega, mis kehtib muutmata kujul eksporditud põllumajandustoodete eksporditoetuste määrade suhtes, vastavalt määrusele (EL) nr …/… [KOM(2011) 626 lõplik] ja Euroopa Parlamendi ja nõukogu määrusele (EÜ) nr …/… [KOM(2011) 629 lõplik]. (24) Arvestades I lisas nimetamata toodete ja nende valmistamisel kasutatud põllumajandustoodete omavahelist tihedat seotust ning nende toodete vahelisi erinevusi, tuleks ette näha määruses (EL) nr …/… [KOM(2011) 626 lõplik] kehtestatud ja selle kohaselt vastu võetud horisontaalsete eeskirjade ning eksporditoetuste ja -litsentside tingimuste kohaldamine I lisas nimetamata kaupade suhtes. Samuti tuleb ette näha, et I lisas nimetamata toodete suhtes kohaldatakse Euroopa Parlamendi ja nõukogu määrusega (EL) nr …/… [KOM(2011) 628 lõplik][20] kehtestatud ja selle kohaselt vastu võetud horisontaalseid sätteid tagatiste, kontrollide, kontrollimise ja karistuste kohta. (25) Selleks, et võtta arvesse teatavaid põllumajandustooteid sisaldavaid I lisas nimetamata toodete spetsiifilisi töötlemisprotsesse ja kauplemisnõudeid, tuleks komisjonile aluslepingu artikli 290 kohaselt anda õigus võtta vastu teatavaid õigusakte, milles kehtestatakse eeskirjad, mis on seotud eksporditavate I lisas nimetamata toodete määratluse ja tunnustega ning põllumajandustoodetega, mida nende tootmisel kasutatakse; milles kehtestatakse eksporditoetuse arvestamise eeskirjad teatavate põllumajandustoodete jaoks, mida eksporditakse pärast nende lisamist I lisas nimetamata toodete koostisse; millega kehtestatakse eeskirjad eksporditud I lisas nimetamata toodete koostise tõendamise kohta; millega kehtestatakse eeskirjad sihtkohta saabumise lihtsustatud tõendamise kohta diferentseeritud toetuste korral; millega kehtestatakse eeskirjad teatavate imporditud põllumajandustoodete kasutamisest teatamise nõude kohta; millega kehtestatakse eeskirjad, mille alusel arvatakse muud põllumajandustooted põhitoodete hulka ning millega määratakse kindlaks iga põhitoote individuaalne kvoot; millega kehtestatakse eeskirjad teatavate I lisas nimetamata toodete teatavatesse sihtkohtadesse eksportimise lubade taotlemine ja välja andmine, kui see on ette nähtud rahvusvahelises lepingus, mille liit on sõlminud kooskõlas aluslepingu artikliga 218; millega kehtestatakse eeskirjad horisontaalsete sätete kohaldamiseks põllumajandustoodete eksporditoetuste ja I lisas nimetamata toodetega seotud tagatiste, kontrollide, kontrollimise ja karistuste suhtes. (26) Vastavus ekspordipiirangutega, mis tulenevad rahvusvahelistest lepingutest, mille liit on sõlminud kooskõlas aluslepingu artikliga 218, tuleb tagada toetussertifikaatide abil, mis väljastatakse lepingutes kehtestatud võrdlusperioodiks, võttes arvesse väikeeksportijatele kehtestatud aastast summat. (27) Eksporditoetust tuleks anda kasutatava kogusumma ulatuses, olenevalt I lisas nimetamata toodetega kauplemise konkreetsest olukorrast. Toetussertifikaatide süsteem peaks aitama toetussummasid tõhusamalt hallata. (28) Tuleks ette näha, et liikmesriikide välja antud toetussertifikaadid kehtivad kogu liidus ning et nende välja andmisel nõutakse tagatise esitamist, millega tagatakse toetuse taotlemine ettevõtja poolt. Tuleks kehtestada eeskirjad eelkinnitussüsteemi raames antavate toetuste kohta, kõikide kohaldatavate toetusmäärade kohta ning tagatise esitamise ja vabastamise kohta. (29) Järelevalve tegemiseks eksporditoetuste kasutamise üle ja toetussertifikaatide süsteemi rakendamise üle, tuleks komisjonile aluslepingu artikli 290 kohaselt anda õigus võtta vastu teatavaid õigusakte, milles määratletakse toetussertifikaatidest tulenevad õigused ja kohustused; milles täpsustatakse eeskirjad nende üleandmise kohta; milles määratakse kindlaks juhud, millal ei nõuta toetussertifikaadi või tagatise esitamist, ja milles täpsustatakse lubatud kõikumise piir juhul, kui ei peeta kinni toetuse taotlemise kohustusest; milles kehtestatakse eeskirjad horisontaalsete eeskirjade kohaldamiseks ekspordilitsentside ja toetussertifikaatide tagatiste suhtes. (30) Eksporditoetustega seotud sihtmeetme mõjuga arvestamisel tuleks üldist tähelepanu pöörata põllumajandustoodete töötlemisega tegelevatele ettevõtjatele ja eraldi tähelepanu väikeste ja keskmise suurusega ettevõtjate olukorrale. Pidades silmas väikeeksportijate erivajadusi, tuleks neile igaks eelarveaastaks eraldada üldine summa ning nad tuleks vabastada nõudest esitada toetussertifikaate eksporditoetuste korra raames. (31) Kui määruse (EL) nr …/… [KOM(2011) 626 lõplik] kohaselt võetakse vastu põllumajandustoote ekspordiga seotud meetmed ning kui kõrge põllumajandustoote sisaldusega I lisas nimetamata toodete eksport võib tõenäoliselt takistada nimetatud meetmete eesmärgi saavutamist, tuleks komisjonile aluslepingu artikli 290 kohaselt anda õigus võtta vastu õigusakte, millega sätestatakse nende I lisas nimetamata toodete ekspordiga seoses võetavad samaväärsed meetmed. (32) Teatavate sooduslepingute kohaselt võib liit piirata imporditollimakse ja ekspordi korral makstavaid summasid, et osaliselt või täielikult tasakaalustada kõnealuste töödeldud põllumajandustoodete tootmisel kasutatud põllumajandustoodete või I lisas nimetamata toodete hinnavahe. Nende töödeldud põllumajandustoodete ja I lisas nimetamata toodete puhul on vajalik kehtestada, et need summad määrataks ühiselt kindlaks osana üldisest tollimaksust ning need peavad korvama põllumajandustoodete hinnaerinevuse, mida tuleb arvesse võtta asjaomase riigi või piirkonna turul ja liidu turul. (33) Kuna töödeldud põllumajandustoodete ja I lisas loetlemata toodete koostis võib olla tähtis käesolevas määruses sätestatud kauplemise korra õigel kohaldamisel, peaks olema võimalik kvalitatiivse ja kvantitatiivse analüüsi abil teha kindlaks nende koostis. (34) Selleks et rakendada liidu sõlmitud rahvusvahelisi lepinguid ning tagada selgus ja ühtsus nõukogu 23. juuli 1987. aasta määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) muudatustega[21], tuleks komisjonile aluslepingu artikli 290 kohaselt anda õigus võtta vastu õigusakte, millega muudetakse nende eesmärkide täitmiseks käesoleva määruse teatavaid osi ja selle lisasid. (35) Tuleks ette näha, et liikmesriigid edastavad töödeldud põllumajandustoodete ja I lisas nimetamata toodetega kauplemise korra rakendamiseks nii komisjonile kui ka üksteisele vajaliku teabe. (36) Selleks et tagada piisav teabevahetus liikmesriikide ja komisjoni vahel, tuleks komisjonile aluslepingu artikli 290 kohaselt anda õigus võtta vastu õigusakte, milles määratletakse edastatava teabe olemus ja liik, teabevahetuse meetodid, eeskirjad õiguse kohta teabega tutvuda ja pääseda juurde teabesüsteemidele ning sellise teabe avaldamise tingimused ja vahendid. (37) Ettevõtjate ja riiklike asutuste tarbetu halduskoormuse kasvu vältimiseks tuleks komisjonile aluslepingu artikli 290 kohaselt anda õigus võtta vastu õigusakte, milles määratakse kindlaks künnised, millest allpool ei kohaldata maksu ega toetusi seoses imporditollimaksuga, täiendava imporditollimaksuga, vähendatud imporditollimaksuga ja eksporditoetusega, ning summad, millelt kogutakse maksu või mille puhul makstakse toetusi ühiselt kehtestatud hinna hüvitamise korral. (38) Käesoleva määruse rakendamise ühetaoliste tingimuste tagamiseks seoses importimise ja seestöötlemise korraga tuleks komisjonile anda rakendamisvolitused seoses meetmetega, millega määratakse kindlaks töödeldud põllumajandustooted, mille suhtes kohaldada täiendavat imporditollimaksu, et vältida või kõrvaldada kahjulikke mõjusid liidu turul; meetmetega nimetatud täiendavate imporditollimaksude kohaldamiseks seoses tähtaegadega, mille jooksul tõendada impordihinda, esitada tõendavaid dokumente ja tagatist ning määrata kindlaks täiendavad imporditollimaksud; meetmetega, millega määratakse kindlaks tüüpilised hinnad ja käivituskogused eesmärgiga kohaldada täiendavaid imporditollimakse, ning meetmetega, millega määrata kooskõlas liidu rahvusvaheliste kohustustega kindlaks nimetatud tollimaksude suurus, tuginedes võrdlushinna ja käivitushinna vahelisele või CIF-impordihinna ja käivitushinna vahelisele erinevusele; meetmetega ovoalbumiini ja laktalbumiini impordilitsentside taotluste esitamise kohta, nimetatud impordilitsentside välja andmise, kasutamise ja kehtivusaja kohta, nende litsentside suhtes esitatava tagatise suuruse kohta, tõendite kohta, et nimetatud litsentside kasutamise tingimused on täidetud, impordilitsentside asenduslitsentside ja duplikaatide välja andmise kohta, impordilitsentside menetlemise kohta liikmesriikides, ovoalbumiini ja laktalbumiini impordilitsentside süsteemi haldamiseks vajaliku teabe vahetamise kohta ning horisontaalsete eeskirjade kohaldamise kohta impordilitsentside suhtes ja horisontaalsete eeskirjade kohaldamise kohta ovoalbumiini ja laktalbumiini impordilitsentside tagatiste suhtes; meetmetega, millega piiratakse kogused, millele võib selliseid litsentse välja anda, millega lükatakse taotletud kogused tagasi ja peatatakse taotluste esitamine eesmärgiga turgu hallata; meetmetega, millega määratakse kindlaks töödeldud põllumajandustoodete imporditollimaksud, kui kohaldatakse kauplemise sooduskorda; meetmetega, millega kehtestatakse töödeldud põllumajandustoodete tootmisel kasutatuna käsitletavate põllumajandustoodete kogused eesmärgiga vähendada või järk-järgult kaotada kaubavahetuse soodusrežiimi kohased imporditollimaksud; meetmetega kauplemise kõrvalesuunamise ärahoidmise kohta; meetmetega, millega kehtestatakse iga-aastased tariifikvoodid töödeldud põllumajandustoodete ja teatavate põllumajandustoodete impordiks kooskõlas liidu rahvusvaheliste kohustustega; meetmetega nimetatud tariifikvootide haldamise kohta; meetmetega, millega kohaldatakse rahvusvahelistes lepingutes kehtestatud erisätteid muu hulgas seoses dokumentide esitamisega, mille on välja andnud eksportiv riik ning milles on märgitud sihtkoht ja toote otstarve; meetmetega, millega kehtestatakse impordilitsentside kehtivusaeg, esitatava tagatise suurus, nimetatud impordilitsentside kasutamise eeskirjad, erieeskirjade eelkõige menetluste kohta, mille alusel toimub imporditaotluste esitamine ja nende rahuldamine tariifikvootide piires; meetmetega, millega tagatakse tariifikvootide piires saadaolevatest kogusest kinnipidamine; meetmetega kasutamata tariifikvootide koguste ümberjaotamise kohta; meetmetega, millega võetakse kaitsemeetmed liitu suunduva impordi suhtes kooskõlas nõukogu 26. veebruari 2009. aasta määrusega (EÜ) nr 260/2009 impordi ühiste eeskirjade kohta[22] ja nõukogu 7. juuli 2009. aasta määrusega (EÜ) nr 625/2009 teatavatest kolmandatest riikidest pärit impordi ühiste eeskirjade kohta[23] või kaitsemeetmed, mis on sätestatud rahvusvahelistes lepingutes; meetmetega, millega käsitletakse põllumajandustoodete koguseid, mille kohta võib välja anda seestöötlemise sertifikaadi; meetmetega, millega käsitletakse seestöötlemise sertifikaatide süsteemi rakendamist seoses järgnevaga: dokumentide ja taotluste esitamise kord ning seestöötlemise sertifikaatide väljaandmine; meetmetega, millega käsitletakse seestöötlemise sertifikaatide haldamist liikmesriikides ning liikmesriikide vahelise haldusabi korda; meetmetega, millega piiratakse koguseid, mille suhtes võib välja anda seestöötlemise sertifikaate, millega lükatakse tagasi taotletud kogused ning millega peatatakse seestöötlemise sertifikaatide taotluste esitamine, kui need esitatakse suurte koguste kohta; ning meetmetega, millega peatatakse ovoalbumiini ja laktalbumiini töötlemise või seestöötlemise korra kasutamine. (39) Käesoleva määruse rakendamise ühetaoliste tingimuste tagamiseks seoses ekspordi ja teatavate üldsätetega, tuleks komisjonile anda rakendamisvolitused seoses meetmetega, millega käsitletakse toetusmäärade kohaldamist, eksporditoetuste arvestamise meetodit, teatavate toodete arvamist põhitoodete hulka ning põhitoodete individuaalse kvoodi määramist, teatavate I lisas nimetamata toodete sertifikaatide haldamist nende toodete eksportimisel teatavatesse sihtkohtadesse, kui see on sätestatud aluslepingu artikli 218 alusel liidu poolt sõlmitud rahvusvahelises lepingus, ning toodete kadumise, tootmise käigus mahu vähenemise ning kõrvalsaaduste käsitlemist; meetmetega, millega määratletakse eksporditoetuste andmise süsteemi rakendamiseks vajalik kord eksporditud I lisas nimetamata toodete koostise deklaratsiooni ja tõendi esitamiseks; meetmetega, millega käsitletakse horisontaalsete sätete kohaldamist I lisas nimetamata toodete eksporditoetuste, tagatiste, kontrollide, kontrollimise ja eksporditoetusega seotud karistuste suhtes; meetmetega, millega käsitletakse ekspordi toetussertifikaatide süsteemi rakendamist seoses dokumentide, toetuste esitamise korra ja toetussertifikaatide väljaandmisega, nõutava tagatise suuruse ning tõendusega, et toetussertifikaadist tulenevad kohustused on täidetud; meetmetega, millega käsitletakse ekspordi toetussertifikaatide haldamist liikmesriikides ning liikmesriikide vahelise haldusabi andmist seoses toetussertifikaatidega; meetmetega, millega käsitletakse väikeeksportijatele eraldatud üldise summa ja ekspordilitsentsi esitamise kohustusest erandi tegemise künnise kindlaksmääramist; meetmetega, millega käsitletakse horisontaalsete sätete kohaldamist ekspordilitsentside ja toetussertifikaatide tagatiste suhtes; meetmetega, millega piiratakse summad, mille puhul võib toetussertifikaadi välja anda, millega lükatakse nimetatud sertifikaatide puhul taotletud summad tagasi, millega peatatakse toetussertifikaatide taotluste esitamine suurte summade taotlemise korral ning millega kehtestatakse vajalikud eeskirjad, menetlused ja tehnilised tingimused ekspordiga seotud muude meetmete kohaldamiseks; meetmetega, millega käsitletakse imporditollimaksude ja ekspordi puhul makstavad summade kindlaksmääramist ning avaldamist, kui kaubavahetuse soodusrežiimi raames kohaldatakse otsese toetamise korda; meetmetega, millega tagatakse, et sooduskaubanduslepingu alusel toimuvaks ekspordiks deklareeritud põllumajandustooted tegelikult eksporditakse sooduslepingu alusel; meetmetega, millega käsitletakse töödeldud põllumajandustoodete ja I lisas nimetamata toodete kvalitatiivse ja kvantitatiivse analüüsi meetodeid, töödeldud põllumajandustoodete ja I lisas nimetamata toodete identifitseerimiseks vajalikke tehnilisi sätteid ning töödeldud põllumajandustoodete ja I lisas nimetamata toodete kombineeritud nomenklatuuris klassifitseerimise korda; meetmetega, mida on komisjonil ja liikmesriikidel vaja teabevahetusega seotud kohustuste täitmiseks; ning meetmetega teabe ja dokumentide kättesaadavaks tegemise kohta. (40) Kui välja arvata need volitused, mis puudutavad meetmeid, millega määratakse kindlaks tüüpilised hinnad ja käivituskogused täiendavate imporditollimaksude kohaldamiseks ning nimetatud tollimaksude suurus kooskõlas liidu rahvusvaheliste kohustustega; meetmeid, millega piiratakse koguseid, millele võib impordilitsentse, seestöötlemise sertifikaate ja toetussertifikaate välja anda, millega peatatakse nimetatud litsentside, lubade ja sertifikaatide taotluste esitamine; meetmeid, millega tagatakse, et tariifikvootide raames saadaolevaid koguseid ei ületata; ning meetmeid, millega jaotatakse ümber tariifikvootide kasutamata kogused, tuleks nimetatud rakendamisvolitusi teostada kooskõlas Euroopa Parlamendi ja nõukogu 16. veebruari 2011. aasta määrusega (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes[24]. (41) Kontrollimenetlust tuleks kasutada käesoleva määruse rakendamiseks vajalike õigusaktide vastuvõtmiseks, võttes arvesse, et kõnealused aktid on seotud ühise põllumajanduspoliitikaga, nagu on osutatud määruse (EL) nr 182/2011 artikli 2 lõike 2 punkti b alapunktis ii. (42) Komisjon peaks kohaldatavad rakendusaktid võtma viivitamata vastu, kui tungiva kiireloomulisuse tõttu on seoses liitu imporditavate põllumajandustoodete kaitsemeetmetega või liidu turu häirimisega või võimaliku häirimisega vaja peatada ovoalbumiini ja laktalbumiini töötlemise või seestöötlemise kord. (43) On eriti oluline, et komisjon peaks enne delegeeritud õigusaktide vastuvõtmist nende ettevalmistamise käigus asjakohaseid konsultatsioone, sealhulgas ekspertide tasandil. Komisjon peaks delegeeritud õigusaktide ettevalmistamise ja koostamise ajal tagama asjaomaste dokumentide samaaegse, õigeaegse ning nõuetekohase edastamise Euroopa Parlamendile ja nõukogule. (44) Kooskõlas proportsionaalsuse põhimõttega on käesoleva määruse peamise eesmärgi saavutamiseks vajalik ja asjakohane sätestada põllumajandussaaduste töötlemisel saadud teatavate toodetega kauplemise kord. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4. (45) Määrus (EÜ) nr 1216/2009 ja määrus (EÜ) nr 614/2009 tuleks tunnistada kehtetuks. (46) Ühtsuse tagamiseks ühise põllumajanduspoliitikaga tuleks käesolevat määrust kohaldada alates samast kuupäevast kui määrust (EL) nr …/… [KOM(2011) 626 lõplik, ühise põllumajanduspoliitika reformimise kohta], ON VASTU VÕTNUD KÄESOLEVA MÄÄRUSE: I PEATÜKK REGULEERIMISESE, REGULEERIMISALA JA MÕISTED Artikkel 1 Reguleerimisese ja reguleerimisala Käesolevas määruses sätestatakse kauplemise kord, mida kohaldatakse töödeldud põllumajandustoodete impordi ning I lisas nimetamata toodete ja I lisas nimetamata toodete koostisse kuuluvate põllumajandustoodete ekspordi suhtes. Käesolevat määrust kohaldatakse samuti põllumajandustoodete impordi suhtes, kui kooskõlas aluslepingu artikliga 218 sõlmitud või ajutiselt kohaldatavas rahvusvahelises lepingus nähakse ette kauplemise sooduskorra alla kuuluvate töödeldud põllumajandustoodete arvamine nimetatud põllumajandustoodete hulka. Artikkel 2 Mõisted Käesolevas määruses kasutatakse järgmisi mõisteid: a) „põllumajandustooted” – määruse (EL) nr …/… [KOM(2011) 626 lõplik] artiklis 1 nimetatud tooted; b) „töödeldud põllumajandustooted” – käesoleva määruse I lisas nimetatud tooted; c) „I lisas nimetamata tooted” – aluslepingu I lisas nimetamata tooted, mis on nimetatud käesoleva määruse II lisas; d) „põhitooted” – käesoleva määruse III lisas nimetatud põllumajandustooted; e) „põllumajanduskomponent” – töödeldud põllumajandustoodete suhtes kohaldatav imporditollimaksu osa, mis vastab põllumajandustoodete suhtes kohaldatavatele imporditollimaksudele; f) „suhkru ja jahu täiendavad tollimaksud” – suhkru täiendav tollimaks (AD S/Z) ja jahu täiendav tollimaks (AD F/M), nagu on osutatud määruse (EMÜ) nr 2658/87 I lisa punkti B.6 I jao esimeses osas ning ette nähtud nimetatud määruse I lisa 1. liite I jao kolmanda osa 2. tabelis; g) „väärtuseline tollimaks” – osa imporditollimaksust, mida väljendatakse protsendimäärana tolliväärtusest; h) „ovoalbumiin” – tooted, mis kuuluvad CN-koodide 3502 11 90 ja 3502 19 90 alla; i) „laktalbumiin” – tooted, mis kuuluvad CN-koodide 3502 20 91 ja 3502 20 99 alla. II PEATÜKK TÖÖDELDUD PÕLLUMAJANDUSTOODETE IMPORT I JAGU Importi käsitlevad üldsätted I alajagu Töödeldud põllumajandustoodete imporditollimaksud Artikkel 3 Imporditollimaksude komponendid 1. I lisa 1. tabelis nimetatud töödeldud põllumajandustoodete imporditollimaksud, mis on kindlaks määratud ühtses tollitariifistikus, koosnevad põllumajanduskomponendist, mis ei ole osa väärtuselisest tollimaksust, ja mittepõllumajanduskomponendist, mis on väärtuseline tollimaks. 2. I lisa 2. tabelis nimetatud töödeldud põllumajandustoodete imporditollimaksud, mis on kindlaks määratud ühtses tollitariifistikus, koosnevad väärtuselisest tollimaksust ja põllumajanduskomponendist, mis on osa väärtuselisest tollimaksust. Artikkel 4 Imporditollimaksu ülemmäär 1. Tollimaksu ülemmäära kohaldamise korral määratakse selle arvestusmeetod kindlaks ühtses tollitariifistikus aluslepingu artikli 31 alusel. 2. Kui I lisa 1. tabelis nimetatud töödeldud põllumajandustoodete tollimaksu ülemmäär sisaldab suhkru ja jahu täiendavat tollimaksu, määratakse täiendava tollimaksu arvestusmeetod kindlaks ühtses tollitariifistikus aluslepingu artikli 31 alusel. Artikkel 5 Täiendavad imporditollimaksud, mille abil vältida või kõrvaldada kahjulikke mõjusid liidu turul 1. Komisjon võib rakendusaktide abil määrata kindlaks, et kui IV lisas nimetatud töödeldud põllumajandustooteid imporditakse ühtses tollitariifistikus ette nähtud tollimaksumäära alusel, siis kohaldatakse täiendavat imporditollimaksu eesmärgiga vältida või kõrvaldada liidu turule nende toodete importimise tulemusel avalduda võivat kahjulikku mõju, kui: a) imporditakse hinnaga, mis on liidu poolt WTO-le teatatud hinnast („käivitushinnast”) madalam või b) impordi maht ületab mis tahes aastal teatava taseme („käivituskoguse”). Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Lõike 1 kohaseid täiendavaid imporditollimakse ei kehtestata, kui import tõenäoliselt liidu turgu ei häiri või kui nende mõju oleks kavandatava eesmärgiga võrreldes ebaproportsionaalne. 3. Lõike 1 punkti a kohaldamisel määratakse impordihinnad kindlaks kõnealuse kaubasaadetise CIF-impordihinna alusel. CIF-impordihindu kontrollitakse kõnealuse toote tüüpiliste maailmaturu- või liidu impordituru hindade alusel. Tüüpilised hinnad määratakse kindlaks korrapäraste vaheaegade järel tuginedes andmetele, mida kogutakse määruse (EMÜ) nr 2913/92 artikli 20 lõike 5 punkti b alusel loodud ühenduse järelevalvesüsteemi raames. 4. Käivituskogus kinnitatakse turulepääsu võimaluste alusel, mis määratakse kindlaks impordi protsendina vastavast siseriiklikust tarbimisest kolme eelneva aasta vältel. 5. Komisjon võib rakendusaktidega võtta vastu vajalikud meetmed käesoleva artikli kohaldamiseks seoses tähtaegadega, mille jooksul tõendada impordihinda ning esitada tõendavaid dokumente ja tagatist. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 6. Komisjon võib rakendusaktidega võtta vastu meetmed, et: a) määrata kindlaks tüüpilised hinnad ja käivituskogused eesmärgiga kohaldada täiendavat imporditollimaksu; b) määrata kindlaks täiendava imporditollimaksu tase kooskõlas eeskirjadega, mis on sätestatud aluslepingu artikli 218 kohaselt sõlmitud või ajutiselt kohaldatavates rahvusvahelistes lepingutes, ja eeskirjadega, mis on vastu võetud vastavalt käesoleva määruse artikli 13 lõikele 1. 7. Komisjon avaldab lõike 1 punktis a osutatud käivitushinnad Euroopa Liidu Ametlikus Teatajas. II alajagu Ovoalbumiini ja laktalbumiini import Artikkel 6 Ovoalbumiini ja laktalbumiini impordilitsentsid 1. Ovoalbumiini ja laktalbumiini importimisel kavatsusega need vabasse ringlusse lubada võidakse nõuda impordilitsentsi esitamist, kui seda on vaja asjaomaste turgude haldamiseks ja eelkõige nimetatud toodetega kauplemise järelevalveks. 2. Lõikes 1 osutatud impordilitsentsi annab liikmesriik igale liidus asutatud taotlejale, olenemata tema asukohast, ja ilma, et see piiraks artikli 14 kohaste meetmete võtmist. 3. Lõikes 1 osutatud impordilitsentsid kehtivad kogu liidus. 4. Impordilitsentside andmise ja sellega hõlmatud toodete vabasse ringlusse lubamise suhtes võidakse kehtestada nõuded seoses lõikes 1 osutatud toote päritolu ja lähtekohaga ning võidakse nõuda kolmanda riigi või asutuse väljastatud dokumendi esitamist, milles muu hulgas tõendatakse toodete päritolu, ehtsust ja kvaliteediomadusi. Artikkel 7 Impordilitsentside tagatis 1. Artiklis 6 osutatud impordilitsentside andmisel nõutakse tagatise esitamist, millega kindlustatakse, et ettevõtja impordib tooted litsentsi kehtivuse jooksul. 2. Tagatisest jäädakse tervikuna või osaliselt ilma, kui tooteid ei impordita litsentsi kehtivuse jooksul. 3. Tagatist ei peeta kinni siiski juhul, kui force majeure'i tõttu ei saanud tooteid importida määratud ajavahemiku jooksul või kui määratud ajavahemiku jooksul importimata jäänud kogus on lubatud kõikumise piires. Artikkel 8 Delegeeritud volitused Komisjonil on artikli 40 kohaselt õigus vastu võtta delegeeritud õigusakte, et: a) muuta impordilitsentsi esitamine kohustuslikuks ovoalbumiini ja laktalbumiini importimisel eesmärgiga need vabasse ringlusse lubada; b) määratleda impordilitsentsist tulenevad õigused ja kohustused ning selle õiguslikud tagajärjed; c) määrata kindlaks artikli 7 lõike 2 teises lõigus osutatud lubatud kõikumine, pidades silmas vajadust teha järelevalvet nimetatud toodetega kauplemise üle; d) kehtestada eeskirjad päritolu ja sihtkoha märkimise kohta, kui nende märkimine on kohustuslik; e) sätestada, et impordilitsentside andmisel ja litsentsiga hõlmatud toodete vabasse ringlusse lubamisel tuleb esitada kolmanda riigi või asutuse väljaantud dokument, millega tõendatakse muu hulgas toodete päritolu, ehtsust ja kvaliteediomadusi; f) kehtestada impordilitsentside üleandmise eeskirjad ja sätestada nende üleandmise piirangud; g) kehtestada impordilitsentsisüsteemi usaldusväärsuse ja tõhususe seisukohalt vajalikud eeskirjad ning sätestada konkreetse haldusabi osutamine liikmesriikide vahel, kui seda on vaja pettuse ja rikkumiste ärahoidmiseks või nendega tegelemiseks; h) määrata kindlaks juhtumid, millal impordilitsentsi esitamist ei nõuta; i) määrata kindlaks juhtumid, kui artikli 7 kohase tagatise esitamist ei nõuta; j) kehtestada eeskirjad, mille alusel kohaldatakse põllumajandustoodete impordilitsentside horisontaalseid eeskirju, mis võeti vastu vastavalt määruse (EL) nr …/… [KOM(2011) 626 lõplik] artiklile 118, ovoalbumiini ja laktalbumiini impordilitsentside suhtes; k) kehtestada eeskirjad, mille alusel kohaldatakse tagatiste horisontaalseid eeskirju, mis võeti vastu vastavalt määruse (EL) nr …/… [KOM(2011) 628 lõplik] artikli 67 lõikele 3, ovoalbumiini ja laktalbumiini impordilitsentside suhtes. Artikkel 9 Rakendamisvolitused 1. Komisjon võtab rakendusaktidega vastu vajalikud meetmed seoses: a) impordilitsentside taotluste esitamise ning litsentside väljaandmise ja nende kasutamisega; b) impordilitsentsi kehtivusaja ja nõutud tagatise suurusega; c) tõenditega selle kohta, et litsentside kasutamise nõuded on täidetud; d) asendus- ja duplikaatlitsentside väljaandmisega; e) impordilitsentside menetlemisega liikmesriikides; f) teabevahetusega, mida on vaja süsteemi haldamiseks; g) määruse (EL) nr …/… [KOM(2011) 626 lõplik] artikli 119 kohaselt vastu võetud põllumajandustoodete impordilitsentside horisontaalsete eeskirjade kohaldamisega ovoalbumiini ja laktalbumiini impordilitsentside suhtes; h) määruse (EL) nr …/… [KOM(2011) 628 lõplik] artikli 67 lõike 4 kohaselt vastu võetud tagatiste horisontaalsete eeskirjade kohaldamisega ovoalbumiini ja laktalbumiini impordilitsentside suhtes. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Kui taotlus esitatakse suurte koguste kohta, võib komisjon turu haldamise eesmärgil piirata rakendusaktide abil koguseid, millele impordilitsentsi võib anda, lükata tagasi kogused, millele impordilitsentsi taotleti, ja peatada impordilitsentside taotluste esitamine. II JAGU Kaubavahetuse soodusrežiim II alajagu Imporditollimaksude vähendamine Artikkel 10 Põllumajanduskomponentide, väärtuselise tollimaksu ja täiendavate tollimaksude vähendamine ja järk-järguline kaotamine 1. Kui aluslepingu artikli 218 kohaselt sõlmitud või ajutiselt kohaldatavas rahvusvahelises lepingus on ette nähtud vähendamine või järjestikused vähendamised, mille tulemusel järk-järgult kaotatakse soodusrežiimi alusel kaubeldavate töödeldud põllumajandustoodete imporditollimaks, kohaldatakse sellist vähendamist või kaotamist järgneva suhtes: a) põllumajanduskomponent; b) suhkru ja jahu täiendavad tollimaksud; c) väärtuseline tollimaks. 2. Kui aluslepingu artikli 218 kohaselt sõlmitud või ajutiselt kohaldatavas rahvusvahelises lepingus on ette nähtud põllumajanduskomponentide vähendamine või järk-järguline kaotamine käesoleva määruse I lisa 2. tabelis nimetatud toodete puhul, asendatakse tollimaks, milles põllumajanduskomponent sisaldub väärtuselises tollimaksus, mitteväärtuselise põllumajanduskomponendiga. Artikkel 11 Kogused, mida on kasutatud või mida käsitletakse kasutatuna 1. Suhkru ja jahu suhtes kohaldatavate põllumajanduskomponentide või täiendavate tollimaksude artikli 10 lõike 1 kohase vähendamise või kaotamise kindlaksmääramisel võetakse aluseks järgmine: a) V lisas nimetatud põllumajandustoodete kogused, mida on kasutatud või käsitletakse kasutatuna töödeldud põllumajandustoote tootmisel; b) tollimaksud, mida kohaldatakse punktis a osutatud põllumajandustoodete suhtes ja mida kasutatakse vähendatud põllumajanduskomponendi ning suhkru ja jahu täiendava tollimaksu arvestamiseks kauplemise sooduskorra raames. 2. Põllumajandustooted, mida käsitletakse kasutatuna töödeldud põllumajandustoodete tootmisel, valitakse nende hulgast, mida kasutati töödeldud põllumajandustoote tootmisel, arvestades nende tähtsust rahvusvahelises kaubanduses ja nende hinnataseme tüüpilisust kõigi teiste põllumajandustoodete suhtes, mida kasutati asjaomase töödeldud põllumajandustoote tootmisel. 3. V lisas nimetatud põllumajandustoodete kogused ja tegelikult kasutatud kogused arvutatakse ümber konkreetse kasutatuna käsitletava põllumajandustoote võrdväärseteks kogusteks. Artikkel 12 Delegeeritud volitused Komisjonil on artikli 40 kohaselt õigus vastu võtta delegeeritud õigusakte, et: a) koostada artikli 11 lõikes 2 sätestatud valikukriteeriumide alusel nimekiri V lisas nimetatud nendest põllumajandustoodetest, mida käsitletakse kasutatuna töödeldud põllumajandustoodete tootmisel; b) kehtestada artikli 11 lõikes 3 sätestatud võrdväärsed kogused ja ümberarvutamise eeskirjad; c) sätestada vähendatud põllumajanduskomponendi ja vähendatud täiendava tollimaksu arvutamiseks vajalikud elemendid ja kehtestada selle arvutamise meetodid d) kehtestada nõuded dokumentidele; e) sätestada tähtsusetud summad, mille puhul vähendatud põllumajanduskomponendid ning suhkru ja jahu täiendavad tollimaksud võrdsustatakse nulliga. Artikkel 13 Rakendamisvolitused 1. Komisjon võtab vajaduse korral rakendusaktide abil meetmed, et rakendada aluslepingu artikli 218 kohaselt sõlmitud või ajutiselt kohaldatavaid rahvusvahelisi lepinguid selliste töödeldud põllumajandustoodete imporditollimaksude kindlaksmääramiseks, mille suhtes kohaldatakse käesoleva määruse artikli 10 lõigete 1 ja 2 kohast vähendamist. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Komisjon võib rakendusaktidega võtta vastu vajalikud meetmed, et kehtestada: a) selliste põllumajandustoodete kindlaksmääratud kogused, millele osutatakse artikli 12 punktis a ja mida käsitletakse kasutatuna artikli 12 punktis a osutatud töödeldud põllumajandustoodete tootmisel; b) selliste põllumajandustoodete kogused, millele osutatakse artikli 12 punktis a ja mida käsitletakse kasutatuna töödeldud põllumajandustoodete tootmisel, iga sellise töödeldud põllumajandustoote kõikide võimalike koostisvariantide jaoks, kui kooskõlas punktiga a ei saa teha kindlaks konkreetse põllumajandustoote kogust; Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. II alajagu Tariifikvoodid Artikkel 14 Tariifikvootide avamine ja haldamine 1. Komisjon avab ja haldab töödeldud põllumajandustoodete ja artikli 1 teises lõigus osutatud põllumajandustoodete impordi tariifikvoote, mis on sätestatud aluslepingu artikli 218 kohaselt sõlmitud või ajutiselt kohaldatavates rahvusvahelistes lepingutes. 2. Lõikes 1 osutatud tariifikvoote hallatakse viisil, millega välditakse asjaomaste ettevõtjate diskrimineerimist ja arvestatakse liidu turu tarnevajadusi ja vajadust säilitada turu tasakaal. 3. Lõikes 1 osutatud tariifikvootide haldamisel kasutatakse ühte järgmistest meetoditest: a) eraldamismeetod, mis põhineb taotluste saabumise kronoloogilisel järjekorral (põhimõttel „kes ees, see mees”); b) muu sobiv eraldamismeetod. 4. Erandina lõikest 3, kui lõike 1 kohaselt hallatavad tariifikvoodid hõlmavad ovoalbumiini ja laktalbumiini, tuleb neid hallata kohaldades ühte järgmistest meetoditest või nende kombinatsiooni: a) kvootide eraldamismeetod, millega jaotatakse kvoodid taotlustes nõutud koguste alusel (üheaegse läbivaatamise meetod); b) eraldamismeetod, mis põhineb tavapärase kaubanduse struktuuril (vanad olijad vs uued taotlejad); c) eraldamismeetod, mis põhineb taotluste saabumise kronoloogilisel järjekorral (põhimõttel „kes ees, see mees”). Artikkel 15 Delegeeritud volitused Komisjonil on artikli 40 kohaselt õigus vastu võtta delegeeritud õigusakte, milles sätestatakse: a) tingimused ja toetuskõlblikkuse nõuded, mida ettevõtja peab täitma avalduse esitamisel rahvusvahelises lepingus kehtestatud tariifikvootide raames, nagu on osutatud artikli 14 lõikes 1; b) sätted, mis on seotud õiguste üleandmisega ettevõtjate vahel ja vajaduse korral sellise üleandmise piiramisega rahvusvahelises lepingus kehtestatud tariifikvootide haldamise raames, nagu on osutatud artikli 14 lõikes 1; c) sätted, mille kohaselt on artikli 14 lõikes 1 osutatud rahvusvahelises lepingus kehtestatud tariifikvootide süsteemis osalemise tingimuseks impordilitsentsi ja tagatise esitamine; d) sätted dokumentaalsete tõendite, nõuete ja piirangute kohta, mida kohaldatakse artikli 14 lõikes 1 osutatud rahvusvahelises lepingus kehtestatud tariifikvootide suhtes. Artikkel 16 Rakendamisvolitused 1. Komisjon võtab rakendusaktidega vastu vajalikud meetmed, et kehtestada: a) aasta tariifikvoodid; b) aasta tariifikvootide haldamisviisi; c) rahvusvahelises lepingus kehtestatud erisätete kohaldamise korra, eelkõige seoses järgnevaga: i) ekspordiriigi väljaantud dokumentide esitamine; ii) toodete sihtkoht ja otstarve; d) kooskõlas artikli 15 punktiga c esitatava impordilitsentsi kehtivusaeg; e) artikli 15 punkti c kohaselt esitatava tagatise summa; f) kooskõlas artikli 15 punktiga c esitatavate impordilitsentside kasutamise eeskirjad ja erieeskirjad eelkõige seoses impordilitsentside taotluste esitamise ja tariifikvootide süsteemi raames antava loa tingimustega; Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Komisjon võtab rakendusaktidega vastu meetmed, et: a) tagada tariifkvootide raames saadaolevatest kogustest kinnipidamine, kohaldades selleks saadaolevate koguste ammendumisel iga taotluse suhtes eraldamiskoefitsienti, lükates tagasi menetluses olevaid taotlusi ja peatades vajaduse korral taotluste esitamise; b) jaotada ümber tariifikvootide kasutamata kogused. III JAGU Kaitsemeetmed Artikkel 17 Kaitsemeetmed 1. Käesoleva artikli lõike 3 kohaselt võtab komisjon rakendusaktide abil ja kooskõlas määrusega (EÜ) nr 260/2009 ja määrusega (EÜ) nr 625/2009 kaitsemeetmed liitu imporditavate töödeldud põllumajandustoodete suhtes. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Kui Euroopa Parlamendi ja nõukogu muude õigusaktidega ning nõukogu muude õigusaktidega ei ole ette nähtud teisiti, võtab komisjon käesoleva artikli lõike 3 kohaselt rakendusaktide abil kaitsemeetmed liitu imporditavate töödeldud põllumajandustoodete suhtes, nagu on ette nähtud aluslepingu artikli 218 kohaselt sõlmitud või ajutiselt kohaldatavates rahvusvahelistes lepingutes. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 3. Komisjon võib võtta lõigetes 1 ja 2 osutatud meetmed liikmesriigi taotlusel või omal algatusel. Kui komisjon saab liikmesriigilt taotluse, teeb ta selle kohta otsuse viie tööpäeva jooksul pärast taotluse saamist. 4. Tungiva kiireloomulisuse tõttu võtab komisjon artikli 42 lõikes 3 osutatud menetluse kohaselt vastu viivitamata kohaldatavad rakendusaktid, mis on seotud lõigetes 1ja 2 sätestatud kaitsemeetmetega. 5. Kooskõlas artikli 42 lõikega 2 tühistab või muudab komisjon rakendusaktide abil liidu kaitsemeetmeid, mis on vastu võetud kooskõlas lõigetega 3 ja 4. Kiireloomulistel juhtudel võtab komisjon vastu otsuse, toimides kooskõlas artikli 42 lõikega 3. IV JAGU Seestöötlemine Artikkel 18 Põllumajandustoodete seestöötlemine ilma majandusolusid kontrollimata 1. Kui I lisas nimetamata tooted saadakse põllumajandustoodete seestöötlemisel, loetakse määruse (EMÜ) nr 2913/92 artikli 117 punktis c osutatud majandustingimused täidetuks, kui nende põllumajandustoodete kohta esitatakse seestöötlemise sertifikaat. 2. I lisas nimetamata toodete tootmisel kasutatud põllumajandustoodete seestöötlemise sertifikaat antakse välja komisjoni kindlaksmääratud koguste piires. Nimetatud kogused määratakse kindlaks I lisas nimetamata toodete eksporditoetuste kohustuslike eelarvepiirangute ja eeldatavate kulude tasakaalule tuginedes ning eelkõige järgmist arvesse võttes: a) asjaomaste I lisas nimetamata toodete hinnangulist ekspordimahtu; b) vajaduse korral asjaomaste põhitoodete olukorda liidu turul ja maailmaturul; c) majanduslikke ja seadusandlikke tegureid. Kõnealused kogused vaadatakse üle korrapäraselt, et võtta arvesse majanduslike ja seadusandlike tegurite arengut. 3. Lõikes 1 osutatud seestöötlemise sertifikaadi annab liikmesriik igale liidus asutatud taotlejale, olenemata tema asukohast. Seestöötlemise sertifikaadid kehtivad kogu liidus. Artikkel 19 Delegeeritud volitused Komisjonil on artikli 40 kohaselt õigus vastu võtta delegeeritud õigusakte, milles sätestatakse: a) nimekiri nendest põllumajandustoodetest, mis on nimetatud III lisas ja mida kasutatakse I lisas nimetamata toodete tootmiseks ning millele võib välja anda seestöötlemise sertifikaadi; b) tingimused ja toetuskõlblikkuse nõuded, mida ettevõtja peab täitma seestöötlemise sertifikaadi taotluse esitamisel; c) seestöötlemise sertifikaadiga kaasnevad õigused ja selle õiguslikud tagajärjed; d) sätted, mis on seotud seestöötlemise sertifikaadiga kaasnevate õiguste üleandmisega tootjate vahel ja sätted tõendavate dokumentide kohta; e) seestöötlemise sertifikaatide süsteemi usaldusvääruse ja tõhususe seisukohalt vajalikud eeskirjad. Artikkel 20 Rakendamisvolitused 1. Komisjon võtab rakendusaktidega vastu vajalikud meetmed seoses järgnevaga: a) selliste põllumajandustoodete koguse kindlaksmääramine kooskõlas artikli 18 lõikega 2, millele võib välja anda seestöötlemise sertifikaadi; b) seestöötlemise sertifikaadi taotlusankeedi vorm ja sisu; c) seestöötlemise sertifikaadi vorm, sisu ja kehtivusaeg; d) taotluste esitamise ning seestöötlemise sertifikaadi väljaandmise kord; e) seestöötlemise sertifikaatide haldamine liikmeriikides; f) liikmesriikide vahelise haldusabi osutamise kord. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Kui taotlus esitatakse suurte koguste kohta, võib komisjon rakendusaktide abil piirata koguseid, millele võib seestöötlemise sertifikaate välja anda, lükata tagasi sertifikaadis taotletud kogused ja peatada lubade taotluste esitamine. Artikkel 21 Ovoalbumiini ja laktalbumiini seestöötlemise korra peatamine 1. Kui seestöötlemise kord häirib või võib häirida liidu turgu, võib komisjon rakendusaktidega liikmesriigi taotluse põhjal või omal algatusel täielikult või osaliselt peatada ovoalbumiini ja laktalbumiini seestöötlemise korra kasutamise. Kui komisjon saab liikmesriigilt taotluse, võtab ta rakendusaktidega vastu sellekohase otsuse viie tööpäeva jooksul pärast taotluse saamist. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Tungiva kiireloomulisuse tõttu võtab komisjon artikli 42 lõikes 3 osutatud menetluse kohaselt vastu viivitamata kohaldatavad rakendusaktid, mis on seotud lõikes 1 osutatud peatamisega. III PEATÜKK EKSPORT I JAGU Eksporditoetused Artikkel 22 Toetuskõlbulikud tooted 1. I lisas nimetamata toodete eksportimisel on määruse (EL) nr …/… [KOM(2011) 626 lõplik] artikli 133 lõike 1 punkti a alapunktides, i, ii, iii, v ja vii nimetatud põllumajandustooted, mida on kasutatud nende I lisas nimetamata toodete tootmisel, kõlbulikud eksporditoetuse saamiseks vastavalt käesoleva määruse II lisas sätestatule. Kohaldatakse määruse (EL) nr …/… [KOM(2011) 626 lõplik] artikli 133 lõike 1 punkti b ja sama artikli lõiget 2. 2. Lõikes 1 osutatud eksporditoetusi ei anta seoses järgnevaga: a) imporditud I lisas nimetamata tooted, mida aluslepingu artikli 29 kohaselt peetakse vabas ringluses olevaks ja mida reeksporditakse; b) imporditud I lisas nimetamata tooted, mida aluslepingu artikli 29 kohaselt peetakse vabas ringluses olevaks ja mida eksporditakse pärast töötlemist või lisatakse muude I lisas nimetamata toodete koostisse; c) imporditud teravili, riis, piim ja piimatooted ning munad, mida aluslepingu artikli 29 kohaselt peetakse vabas ringluses olevaks ja mis eksporditakse pärast töötlemist või lisatakse I lisas nimetamata toodete koostisse. Artikkel 23 Eksporditoetuse määramine 1. Artiklis 22 osutatud eksporditoetus määratakse eksporditava toote koostise ning eksporditava toote koostises oleva iga põhitoote kindlaksmääratud eksporditoetuse määra alusel. 2. Eksporditoetuse kindlaksmääramisel arvatakse põhitoodete hulka tooted, mis on nimetatud määruse (EL) nr …/… [KOM(2011) 626 lõplik] artikli 133 lõike 1 punkti a alapunktides i, ii, iii, v ja vii ja mida ei ole nimetatud käesoleva määruse III lisas. Artikkel 24 Horisontaalsed eeskirjad 1. Määruse (EL) nr …/… [KOM(2011) 626 lõplik] artikli 136 lõikes 4 kehtestatud põllumajandustoodete eksporditoetuste horisontaalsed eeskirju kohaldatakse I lisas nimetamata toodete suhtes. 2. Määruse (EL) nr …/… [KOM(2011) 628 lõplik] artiklites 60, 61, 62 ja 65, artikli 67 lõigetes 1 ja 2, artiklites 79–87, artikli 105 lõikes 2, artikli 106 lõigetes 1 ja 2 ning artiklis 108 kehtestatud tagatisi, kontrolle ja kontrollimisi ning karistusi kohaldatakse I lisas nimetamata toodete suhtes. Artikkel 25 Eksporditoetuste määrad 1. Kooskõlas määruse (EL) nr .../... [KOM(2011) 626 lõplik] artikliga 135 ja määruse (EL) nr …/… [KOM(2011) 629 lõplik] artikliga 3 võetakse meetmed, et määrata kindlaks põhitoodete eksporditoetuste määrad. 2. Eksporditoetuse kindlaksmääramisel teisendatakse põhitoodeteks muud tooted, mis on nimetatud määruse (EL) nr …/… [KOM(2011) 626 lõplik] artikli 133 lõike 1 punkti a alapunktides i, ii, iii, v ja vii ja mida ei ole nimetatud käesoleva määruse III lisas ning mis on saadud põhitoodetest või arvatud nende hulka artikli 23 lõike 2 kohaselt. Artikkel 26 Teatavate I lisas nimetamata toodete eksport konkreetsetesse sihtkohtadesse Kui aluslepingu artikli 218 kohaselt sõlmitud rahvusvahelises lepingus on nii ette nähtud, annavad riiklikud asutused asjaomase isiku taotluse korral välja sertifikaadi, milles märgitakse, kas konkreetse I lisas nimetamata toote eest on selle eksportimisel konkreetsesse sihtkohta makstud eksporditoetust. Artikkel 27 Delegeeritud volitused Komisjonil on artikli 40 kohaselt õigus vastu võtta delegeeritud õigusakte, milles sätestatakse: a) eksporditavate I lisas nimetamata toodete ja nende tootmiseks kasutatud põllumajandustoodete määratlemist ja omadusi käsitlevad eeskirjad; b) eksporditoetuse kindlaksmääramise eeskirjad määruse (EL) nr …/… [KOM(2011) 626 lõplik] artikli 133 lõike 1 punkti a alapunktides i, ii, iii, v ja vii nimetatud ja pärast I lisas nimetamata toodetesse lisamist eksporditavate põllumajandustoodete eksporditoetuste arvestamise kohta; c) eeskirjad eksporditud I lisas nimetamata toodete koostise tõendamise kohta; d) eeskirjad sihtkohta saabumise lihtsustatud tõendamise kohta vastavalt sihtkohale diferentseeritud toetuste korral; e) eeskirjad teatavate imporditud põllumajandustoodete kasutamisest teatamise nõude kohta; f) eeskirjad määruse (EL) nr …/… [KOM(2011) 626 lõplik] artikli 133 lõike 1 punkti a alapunktides i, ii, iii, v ja vii nimetatud põllumajandustoodete, mida ei ole nimetatud käesoleva määruse III lisas, arvamise kohta põhitoodete hulka ning iga põhitoote individuaalse kvoodi määramise kohta; g) eeskirjad artiklis 26 osutatud sertifikaatide taotlemise ja väljaandmise kohta; h) eeskirjad, mille alusel kohaldatakse põllumajandustoodete ekspordilitsentside horisontaalseid eeskirju, mis võeti vastu vastavalt määruse (EL) nr …/… [KOM(2011) 626 lõplik] artiklile 139, I lisas nimetamata toodete suhtes; i) eeskirjad, mis on seotud tagatisi, kontrolle, kontrollimisi ja karistusi käsitlevate ja vastavalt määruse (EL) nr …/… [KOM(2011) 628 lõplik] artikli 64 lõikele 1, artikli 66 lõikele 1, artikli 67 lõikele 3 ja artikli 88 lõikele 1 vastu võetud horisontaalsete eeskirjade kohaldamisega I lisas nimetamata toodete suhtes. Artikkel 28 Rakendamisvolitused Komisjon võtab rakendusaktidega vajalikud meetmed järgneva kohta: a) toetusmäärade kohaldamine, kui punktis c osutatud toodete ja I lisas nimetamata toodete koostise omadusi tuleb eksporditoetuse arvestamisel arvesse võtta; b) eksporditoetuse arvestamine järgneva jaoks: i) põhitooted; ii) põhitoodete töötlemisel saadud tooted; iii) tooted, mis on arvatud alapunktides i ja ii osutatud toodete hulka; c) punkti b alapunktides ii ja iii ning määruse (EL) nr …/… [KOM(2011) 626 lõplik] artikli 133 lõike 1 punkti a alapunktides i, ii, iii, v ja vii osutatud toodete, mida ei ole nimetatud käesoleva määruse III lisas, arvamine põhitoodete hulka; d) iga põhitoote individuaalse kvoodi kindlaksmääramine, mis on aluseks eksporditoetuse kindlaksmääramisel ning mis tugineb eksporditud toote tootmisel tegelikult kasutatud toote hulgale või kokkulepitud alusele vastavalt II lisas sätestatule; e) artiklis 26 osutatud sertifikaatide haldamine; f) toodete kadumise, tootmise käigus mahu vähenemise ning kõrvalsaaduste käsitlemine; g) eksporditud I lisas nimetamata toodete koostise deklaratsiooni ja tõendi esitamise kord, mis on vajalik eksporditoetuste süsteemi rakendamiseks; h) vastavalt määruse (EL) nr …/… [KOM(2011) 626 lõplik] artiklile 140 vastu võetud põllumajandustoodete eksporditoetusi käsitlevate horisontaalsete sätete kohaldamine I lisas nimetamata toodete eksporditoetuste suhtes; i) vastavalt määruse (EL) nr …/… [KOM(2011) 628 lõplik] artikli 64 lõikele 2, artikli 66 lõikele 2, artikli 67 lõikele 4 ja artikli 88 lõikele 2 vastu võetud tagatisi, kontrolle, kontrollimisi ja karistusi käsitlevate horisontaalsete eeskirjade kohaldamine I lisas nimetamata toodete eksporditoetuste suhtes. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. II jagu Toetussertifikaadid Artikkel 29 Toetussertifikaadid 1. I lisas nimetamata toodete koostisse kuuluvatele põllumajandustoodetele antakse eksporditoetust siis, kui on esitatud eksporditoetuse taotlus ja esitatakse ekspordi toimumise ajal kehtinud toetussertifikaat. Väikeeksportijad, kes esitavad taotluse piiratud koguste kohta, mis ei ohusta eelarvepiirangutest kinnipidamist, vabastatakse toetussertifikaadi esitamisest. Sellised erandid ei tohi ületada väikeeksportijatele eraldatud üldist summat. 2. Liikmesriigid väljastavad toetussertifikaadi igale liidus asutatud taotlejale, olenemata tema asukohast. Toetussertifikaadid kehtivad kogu liidus. Artikkel 30 Kohaldatavad toetusmäärad 1. I lisas nimetamata toodete eksporditoetusi arvutatakse ja antakse kooskõlas artikli 23 lõikega 1, võttes aluseks I lisas nimetamata toodete koostisesse kuuluvate põhitoodete toetusmäärad. 2. Kohaldatav toetusmäär on see, mis on kehtiv päeval, millal I lisas nimetamata toote ekspordideklaratsioon võetakse tolliasutuses vastu, välja arvatud juhul, kui taotlus on esitatud kooskõlas lõikega 3 ja toetusmäär on eelnevalt kinnitatud. 3. Toetusmäära eelkinnituse taotluse võib esitada toetussertifikaadi taotlemisel, toetussertifikaadi kättesaamise päeval või igal ajal pärast seda, kuid enne toetussertifikaadi kehtivuse lõppu. 4. Määr kinnitatakse eelnevalt vastavalt eelkinnituse taotluse esitamise päeval kehtivale määrale. Toetusmäärade eelkinnitamist kohaldatakse sellest päevast alates kõikide toetussertifikaadis märgitud toetusmäärade suhtes. 5. I lisas nimetamata toodete eksporditoetusi antakse järgmistelt: a) kui toetusmäärad ei ole eelnevalt kinnitatud, siis I lisas nimetamata toodete koostisse kuuluvate põhitoodete toetusmäärade alusel, mida kohaldatakse eksportimise päeval vastavalt lõikele 1, või b) I lisas nimetamata toodete koostisse kuuluvate põhitoodete toetusmäärade alusel, mis on eelnevalt kinnitatud vastavalt lõikele 4. Artikkel 31 Toetussertifikaatide tagatis 1. Toetussertifikaadid antakse välja tagatise vastu, millega kindlustatakse, et ettevõtja esitab riiklikule asutusele eksporditoetuse taotluse seoses I lisas nimetamata toodete ekspordiga, mis toimus toetussertifikaadi kehtivuse ajal. 2. Tagatis peetakse tervikuna või osaliselt kinni, kui eksporditoetust ei taotleta või seda tehti vaid osaliselt seoses ekspordiga, mis toimus toetussertifikaadi kehtivuse ajal. Tagatist ei peeta kinni siiski juhul, kui force majeure'i tõttu ei toimunud toodete eksporti või tehti seda osaliselt või kui eksporditoetust ei taotletud või tehti seda osaliselt või kui taotlemata jäänud eksporditoetuse summad jäävad lubatud kõikumise piiridesse. Artikkel 32 Delegeeritud volitused Komisjonil on õigus võtta kooskõlas artikliga 40 vastu delegeeritud õigusakte, millega täpsustatakse: a) toetussertifikaadist tulenevad õigused ja kohustused, sealhulgas õigus garanteeritud eksporditoetustele ja kohustus taotleda eksporditoetust nende põllumajandustoodete puhul, mida eksporditakse pärast nende lisamist I lisas nimetamata toodetesse; b) toetussertifikaadi üleandmise suhtes kohaldatavad eeskirjad; c) juhtumid, kui artikli 29 lõike 1 kohaselt ei nõuta toetussertifikaadi esitamist, võttes arvesse asjaomaseid summasid ja üldist summat, mis võidakse väikeeksportijatele eraldada; d) juhtumid, kui artikli 31 kohase tagatise esitamist ei nõuta; e) artikli 31 lõike 2 teises lõigus osutatud lubatud kõikumine, pidades silmas vajadust järgida eelarvepiiranguid; f) eeskirjad, millega vastavalt määruse (EL) nr …/… [KOM(2011) 626 lõplik] artiklile 118 vastu võetud põllumajandustoodete ekspordilitsentse käsitlevaid horisontaalseid eeskirju kohaldatakse toetussertifikaatide suhtes; g) vastavalt määruse (EL) nr …/… [KOM(2011) 628 lõplik] artikli 67 lõikele 3 vastu võetud tagatisi käsitlevate horisontaalsete eeskirjade kohaldamine toetussertifikaatide suhtes. Artikkel 33 Rakendamisvolitused 1. Komisjon võtab rakendusaktidega vastu vajalikud meetmed seoses järgnevaga: a) toetussertifikaadi taotlusankeedi vorm ja sisu; b) toetussertifikaadi vorm, sisu ja kehtivusaeg; c) taotluste esitamise ning toetussertifikaatide väljaandmise kord; d) nõutava tagatise suurus; e) vahendid selle tõendamiseks, et toetussertifikaatidest tulenevad kohustused on täidetud; f) toetussertifikaatide haldamine liikmeriikides; g) liikmesriikide vahelise haldusabi osutamise kord; h) väikeeksportijatele eraldatud üldise summa kindlaksmääramine ning individuaalse künnise kindlaksmääramine seoses toetussertifikaadi esitamise kohustusest erandi tegemisega vastavalt artikli 29 lõike 1 teisele lõigule; i) vastavalt määruse (EL) nr …/… [KOM(2011) 626 lõplik] artiklile 119 vastu võetud põllumajandustoodete eksporditoetusi käsitlevate horisontaalsete sätete kohaldamine toetussertifikaatide suhtes; j) vastavalt määruse (EL) nr …/… [KOM(2011) 628 lõplik] artikli 67 lõikele 4 vastu võetud tagatisi käsitlevate horisontaalsete sätete kohaldamine toetussertifikaatide suhtes. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. 2. Kui taotlus esitatakse suurte koguste kohta, võib komisjon rakendusaktide abil piirata koguseid, millele võib toetussertifikaate välja anda, lükata tagasi toetussertifikaadiga taotletud kogused ja peatada toetussertifikaatide taotluste esitamine. III jagu Ekspordiga seotud muud meetmed Artikkel 34 Ekspordiga seotud muud meetmed 1. Kui määruse (EL) nr …/… [KOM(2011) 626 lõplik] kohaselt võetakse vastu III lisas nimetatud põllumajandustoote ekspordiga seotud meetmed tollimaksu või muude maksude vormis ja kui kõrge põllumajandustoote sisaldusega I lisas nimetamata toodete eksport võib tõenäoliselt takistada nimetatud meetmete eesmärgi saavutamist, tuleks komisjonile aluslepingu artikli 40 kohaselt anda õigus võtta vastu delegeeritud akte, millega sätestatakse seoses I lisas nimetamata toodete ekspordiga võetavad samaväärsed meetmed. Kui esimeses lõigus osutatud juhtudel on see hädavajalik, kohaldatakse käesoleva määruse artiklis 41 sätestatud menetlust delegeeritud õigusaktide suhtes, mis on võetud vastu käesoleva lõike alusel. 2. Komisjon võtab rakendusaktidega vastu lõike 1 kohaldamiseks vajalikud eeskirjad, menetlused ja tehnilised tingimused. Kõnealused rakendusaktid võetakse vastu kooskõlas artikli 42 lõikes 2 osutatud kontrollimenetlusega. IV PEATÜKK IMPORDI JA EKSPORDI SUHTES KOHALDATAVAD MEETMED Artikkel 35 Otsese toetamise kord kaubavahetuse soodusrežiimi raames 1. Kui kooskõlas aluslepingu artikliga 218 sõlmitud ja ajutiselt kohaldatavas rahvusvahelises lepingus on nii ette nähtud, võib põllumajandustoodete importimisel kohaldatava tollimaksu asendada summaga, mis määratakse liidu ja lepinguga hõlmatud riigi või piirkonna põllumajandussaaduste hinnavahede põhjal, või asjaomase riigi või piirkonna jaoks ühiselt kehtestatud hinda hüvitava summaga. 2. Sellisel juhul määratakse lepinguga hõlmatud riiki või piirkonda eksportimise puhul makstavad summad ühiselt ja samal alusel kui lepingu tingimustega ettenähtud imporditollimaksu põllumajanduskomponent. 3. Komisjon võtab rakendusaktidega vajalikud meetmed, et: a) määrata kindlaks lõikes 1 osutatud kohaldatav tollimaks ning sellega seotud summad, mis tuleb tasuda eksportimisel lepinguga hõlmatud riiki või piirkonda; b) tagada, et sooduslepingu alusel ekspordiks deklareeritud töödeldud põllumajandustooteid ei eksporditaks muud tüüpi lepingu alusel või vastupidi. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. Artikkel 36 Analüüsimeetodid 1. Käesoleva määruse kohase kauplemiskorra kohaldamiseks määratakse töödeldud põllumajandustoodete ja I lisas loetlemata toodete omadused ja koostis nende koostisosade analüüsi teel. 2. Komisjon võtab rakendusaktidega vastu vajalikud meetmed seoses järgnevaga: a) töödeldud põllumajandustoodete ja I lisas nimetamata toodete kvalitatiivse ja kvantitatiivse analüüsi meetodid; b) töödeldud põllumajandustoodete ja I lisas nimetamata toodete identifitseerimiseks vajalikud tehnilised sätted; c) töödeldud põllumajandustoodete ja I lisas nimetamata toodete kombineeritud nomenklatuuris klassifitseerimise kord. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. Artikkel 37 Käesoleva määruse kohandamine 1. Komisjonil on artikli 40 kohaselt õigus vastu võtta delegeeritud õigusakte, milles sätestatakse järgmine: a) käesoleva määruse I–V lisa kohandamine aluslepingu artikli 218 kohaselt sõlmitud rahvusvaheliste lepingutega, sealhulgas töödeldud põllumajandustoodete ja I lisas loetlemata toodete kustutamine ja uute töödeldud põllumajandustoodete ja I lisas loetlemata toodete lisamine. b) artikli 2 punktide h ja i, artikli 26 ja I–V lisa kohandamine määruse (EMÜ) nr 2658/87 I lisa muudatustega. Artikkel 38 Teabevahetus 1. Kui see on vajalik käesoleva määruse rakendamiseks, edastavad liikmesriigid komisjonile järgmise teabe: a) töödeldud põllumajandustoodete import; b) I lisas loetlemata toodete eksport; c) artiklis 18 osutatud põllumajandustoodete seestöötlemise sertifikaatide taotlused ja nende väljastamine; d) artikli 29 lõikes 1 osutatud toetussertifikaatide taotlused, nende välja andmine ja kasutamine; e) artikli 22 lõikes 1 osutatud I lisas loetlemata toodete eest tasutud eksporditoetused; f) vastu võetud rakenduslikud haldusmeetmed; g) muu asjakohane teave. Kui eksporditoetusi kohaldatakse liikmesriigis, mis ei olnud I lisas loetlemata toodete tootmiskohaks, edastatakse sellele liikmesriigile tema taotluse korral teave punktis e osutatud I lisas loetlemata toodete tootmise ja koostise kohta. 2. Komisjon edastab talle kooskõlas lõike 1 punktidega a–g esitatud teabe kõikidele liikmesriikidele. 3. Komisjonil võtab vastu delegeeritud akte kooskõlas artikliga 40, et kehtestada: a) kooskõlas lõikega 1 esitatava teabe laad ja liik; b) teabe edastamise viisid; c) teabele või teabesüsteemidele juurdepääsuõiguste eeskirjad; d) teabe avaldamise tingimused ja vahendid. 4. Komisjon võib rakendusaktidega võtta vastu vajalikud meetmed seoses järgmisega: a) lõike 1 kohaldamiseks vajalik teave ja selle edastamine; b) esitatava teabe sisu, vorm, ajastus, esitamise sagedus ja tähtajad; c) teabe ja dokumentide kättesaadavaks tegemine liikmesriikidele, pädevatele asutustele kolmandates riikides või avalikkusele. Need rakendusaktid võetakse vastu kooskõlas artikli 42 lõikes 2 osutatud kontrollimenetlusega. Artikkel 39 Tähtsusetud summad Komisjonil on õigus kooskõlas artikliga 40 võtta vastu delegeeritud akte, milles sätestatakse künnised, millest allpool võivad liikmesriigid artiklites 3, 5, 10, 22 ja 35 sätestatud toetusi ja makse mitte kohaldada. Künnis seatakse tasemele, millest allpool oleks summade kohaldamise halduskulud ebaproportsionaalsed sissenõutavate või makstavate summadega. V PEATÜKK VOLITUSTE DELEGEERIMINE JA KOMITEEMENETLUS Artikkel 40 Delegeerimine 1. Komisjonile antakse õigus võtta vastu delegeeritud õigusakte käesolevas artiklis sätestatud tingimustel. 2. Artiklites 8, 12, 15, 19, 27 ja 32 ning artikli 34 lõikes 1, artiklis 37, artikli 38 lõikes 3 ja artiklis 39 osutatud delegeeritud õigusaktide vastuvõtmise volitused antakse komisjonile määramata ajaks alates käesoleva määruse jõustumise kuupäevast. 3. Euroopa Parlament ja nõukogu võivad artiklites 8, 12, 15, 19, 27 ja 32, artikli 34 lõikes 1, artiklis 37, artikli 38 lõikes 3 ja artiklis 39 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses kindlaks määratud hilisemal kuupäeval. Otsus ei mõjuta juba kehtivate delegeeritud õigusaktide kehtivust. 4. Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 5. Artiklite 8, 12, 15, 19, 27 ja 32, artikli 34 lõike 1, artiklis 37, artikli 38 lõike 3 ja artikli 39 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväiteid või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväiteid. Euroopa Parlamendi või nõukogu algatusel pikendatakse seda tähtaega kahe kuu võrra. Article 41 Kiirmenetlus 1. Käesoleva artikli kohaselt vastuvõetud delegeeritud õigusaktid jõustuvad viivitamata ja neid kohaldatakse seni, kuni selle suhtes ei esitata lõike 2 kohaselt vastuväiteid. Kui käesoleva artikli alusel vastu võetud delegeeritud õigusakt tehakse teatavaks Euroopa Parlamendile ja nõukogule, esitatakse põhjendused kiirmenetluse kasutamise kohta. 2. Euroopa Parlament ja nõukogu võivad esitada vastuväiteid delegeeritud õigusakti suhtes, mis on vastu võetud käesoleva artikli kohaselt kooskõlas artikli 40 lõikes 5 osutatud menetlusega. Sellisel juhul tunnistab komisjon õigusakti viivitamata kehtetuks pärast seda, kui Euroopa Parlament või nõukogu teatab oma otsusest esitada vastuväiteid. Artikkel 42 Komiteemenetlus 1. Artikli 13, artikli 17 lõigete 1 ja 2, artikli 20 lõike 1, artikli 28, artikli 33 lõike 1, artikli 34 lõike 2, artikli 35 lõike 2 ja artikli 38 lõike 4 kohaldamisel ning seoses töödeldud põllumajandustoodete ja I lisas loetlemata toodetega, välja arvatud ovoalbumiin ja laktalbumiin, ning artikli 5 lõigete 1 ja 5 ning artikli 16 lõike 1 kohaldamisel abistab komisjoni I lisas loetlemata töödeldud põllumajandustoodetega kauplemist puudutavaid horisontaalküsimusi käsitlev komitee. Kõnealune komitee on komitee määruse (EL) nr 182/2011 tähenduses. Artikli 9 lõike 1 ja artikli 21 lõike 1 kohaldamisel ning seoses ovoalbumiini ja laktalbumiiniga artikli 5 lõigete 1 ja 5 ning artikli 16 lõike 1 kohaldamisel abistab komisjoni põllumajandusturgude ühise korralduse komitee, mis on loodud määruse (EÜ) nr …/… [KOM(2011) 626 lõplik] artikli 162 lõike 1 alusel. Nimetatud komitee on komitee määruse (EL) nr 182/2011 tähenduses. Artikli 36 lõike 2 kohaldamisel abistab komisjoni määruse (EMÜ) nr 2913/92 artikli 247a alusel moodustatud tolliseadustiku komitee. Nimetatud komitee on komitee määruse (EL) nr 182/2011 tähenduses. 2. Käesolevale lõikele viitamisel kohaldatakse määruse (EL) nr 182/2011 artiklit 5. 3. Käesolevale lõikele viitamisel kohaldatakse määruse (EL) nr 182/2011 artiklit 8 koostoimes kõnealuse määruse artikliga 5. VI PEATÜKK LÕPPSÄTTED Artikkel 43 Kehtetuks tunnistamine Määrus (EÜ) nr 614/2009 ja määrus (EÜ) nr 1216/2009 tunnistatakse kehtetuks. Viiteid kehtetuks tunnistatud määrustele käsitatakse viidetena käesolevale määrusele ning neid loetakse vastavalt VI lisas esitatud vastavustabelile. Artikkel 44 Jõustamine ja kohaldamine Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 20